text:
Selebrashon di Dia di San Antonio
San Antonio de Padua ta un di e santunan mas konosí na Kòrsou. E tabata un santu di religion katóliko masha popular, komo ku e tabata hopi yega na pueblo . Na kasi tur misa bo ta topa un busto di San Antonio.
E leli ku San Antonio ta tene den su man ta un símbolo di puresa. Den su brasa e ta karga un yu riba un buki. E buki aki ta beibel. E yu ku ta sinta òf para riba e beibel ta propagá palabra di Dios. Den religion popular nan ta bisa ku e yu den su brasa, ta di dje, ta un yu ku el pèrdè i haña bek. Aki pueblo a interpretá e presensia di e yu na su mes manera.
Dia 13 di yüni ta selebrá San Antoni ku e seremonia ku yama Lele Toni. E yu Hesus den su brasa nan ta yama su yu. Antonio ta gusta fiesta. Riba su altar ta pone bòter di bibida. Nan ta balia dilanti su altar. Nan ta yam’e Toni. Nan ta straf Toni ora e no kumpli ku un persona su deseo. Nan ta pone manera mucha mala mucha ku kara na muraya òf hinka kabes abou den un tobo ku awa. Nan ta zundra Toni i kanta Toni na bari.
For di dia 10,11 ku 12 di yüni tin un triduo ku ta tres dia di orashon ku rosario. Riba e dia di e fiesta nan ta kologá fruta i otro kuminda pa ku sa ofresé na San Antonio. Segun tempu ta bai dekorashon na fiesta di San Antonio a bira mas i mas bunita. E fruta i otro kuminda ku sa ofresé na San Antonio ta: koko, mespel, patia, bakoba, frut’i pan, pan chikí in bendishoná i tambe kos dushi.
Pa mas informashon, check e website: Sambumbu
Promé ku fiesta kuminsá tur hende ta pone un tayo ku papa di aros ku hopi kané, den un huki di kas. Doño di kas ta bisa ku Toni tin ku haña su pasaboka promé ku otro hende. Un doño di kas ta kumpli ku Toni pa Toni kumpli ku ne. Dilanti di e imágen di Toni tin ròm, bela blanku i un vas ku e leli di San Antonio ku yama “tuberose”. Muhénan sa forma nan saya na moda di kángaru i pidi: Toni laga plaka bin basha aki den. Asina nan ta keda balia, pidi lele Toni te mardugá.
Debotonan sa pidi Toni, kasamentu, trabou, plaka i asta kas pa biba aden. Esun ku logra e kas ta duna e kas nòmber di San Antonio. Tin deboto ta pidi Toni yu i ta primintí Toni ku e yu ta haña su nòmber.
Un kantika di Lele Toni:
San Antoni mi Toni mi Toni
San Antoni duna mi bo kachucha
San Antoni mi Toni mi Toni
San Antoni fia mi bo garoti
San Antoni mi Toni mi Toni
San Antoni yuda mi ku milagro
San Antoni mi Toni mi Toni
Dia di San Pedro
Dia 29 di yüni e pueblo di Westpunt ta selebrá e fiesta di nan parokia, San Pedro. E misa di Wèspùnt ta konstruí na aña 1849 i ta kalkulá ku fiesta di San Pedro a kuminsá e momento ku e a bario a haña su parokia. Tur aña nan ta tene un servisio di misa religioso. E manera ku nan ta selebrá ta kambia konstantemente.
San Pedro ta e disipel di Hesus. E tabata gana su pan di kada dia ku e fishi di piskamentu. Den pasado gran parti di famianan tabata biba di e fishi di piskamentu òf agrikultura. Esaki a pone ku habitante di Westpunt tabata gusta e santu masha, Por yama e fiesta di San Pedro e fiesta di piskadónan.
E promé bendishonamentu di laman a tuma lugá na 1879 dor di pastor. Probablemente pa pidi protekshon pa e piskadónan. Na 1899 e bendishonamentu di laman a tuma lugá na e baranka dilanti misa di San Pedro. Piskadónan a lanta un ramada einan pa pone e imágen di San Pedro. Preparashonnan tabata kuminsá for di dia di 25 di yüni. Durante e siman ei tur piskadó tabata uni pa hasi tur preparashon. Nan tabata bai piska for di mardugá pa nan por tei na tempu pa kologá a banderin.
E selebrashon tabata kuminsá ku un servisio na misa di Westpunt. Despues di esei tur hende ta kana den proseshon bai para kantu di laman kaminda pastor ta para di ariba bendishoná laman. Despues di esaki e selebrashon ta kuminsá na diferente kasnan di famia.Tin diferente forma paso tin pastor ta bai kantu di playa òf ta drenta den boto i bai bai riba laman pa bendishoná laman. Tin selebrashon ku tabata tuma lugá kantu di laman. Tabata tin bastante piskadó di Boka Samí ku tambe tabata partisipá na e selebrashon aki.
E piskadónan tabata tin e pensamentu ku ora bendishon laman, nan ta kue hopi piska.
Selebrashon di Dia di San Juan
San Juan tabata prekursor di Kristu. Nan ta konsider’é komo e santu di awa. Ela batisá Kristu ku awa di riu di Jordan. Den kerensia popular San Juan tin vários poder. E tin poder kurativo, poder pa drecha klima, poder pa fabor an amoroso. San Juan ta para tambe pa purifikashon pa medio di kandela. Un teoria ta ku selebrashon di San Juan den e.o. Karibe a kuminsá ku yegada di Afrikanonan den siglo 16. Afrikanonan tabata venerá e santu San Juan Guaricongo, e Dios di solo ku ta bini di region di Congo. E solo ta simbolisá kayente i purifikashon mediante su rayonan kayente. Den e kaso aki nan a remplasá solo pa kandela.
Ántes tabata tin e kustumber di kima sushi pa yama áwaseru. Kandela grandi ku ta purifiká kimando loke ta malu, kimando maldat. Ademas e kandela ta kima i produsí hopi huma ku ta bai den laira, influensiá nubianan i laga nan produsí hopi huma ku ta bai laira. Algu ku tabata di gran importansia pa e temporada di plantamentu ku ta sigui. E kustumber di San Juan ta relashoná ku temporada di plantamentu.
Dianan di santu tambe ta wòrdu selebrá. Aki tambe bo ta mira un kombinashon di religion katóliko i religion Afrikano. Dia 24 di yüni ta selebrá San Juan. Nan ta traha stapel di palu i prinsipalmente hende hòmber mester a bula kandela. Awendia tantu hende hòmber ku hende muhé ta bula kandela.
Nos konosé vários forma di selebrashon di san Juan. Kreyentenan di San Juan ta sende tres kandela i ta bula den fila. Tabata bula pa kambia suerte i pa pidi áwaseru. Ta bula tambe pa hasi deseo personal. Segun e persona ta bula e ta grita i e públiko na banda ta apoy’é E gritu di ora di bula ta: San Juan Pedro ha.
Despues ta keda selebrá huntu. Tabata bebe anis, biña, pinda herebé , fruta di kunuku, patia chukulati ku lèter. Den kunuku tabata toka benta, kachu ku heru na San Juan. E kanto tabata na idioma Gueni.


c: text/html

text:
Mariska Hammerstein
ISBN: 978 90 8850 174 6
NAf 25.00
Disponibel na november
Tula tabata biba na fin di siglo diesocho komo katibu na Kòrsou. Meskos ku masha hopi otro katibu e tabata soña di un bida mihó, di biba den libertat. Un dia, na17 di ougùstùs 1795, el a haña kurashi pa lanta rebeldiá. Ku algun otro katibu el a logra di konvensé míles di otro kompañero den mala suerte pa nan kita plantashi pa huntu forma un ehérsito masha grandi mes. Ma Tula su promé meta tabata papia ku gobièrnu di Kòrsou, no bringa, pa haña nan libertat bèk. E ker a splika dikon bida di katibu no tabata humano, i ku blankunan tabata trata katibu pió ku bestia. Pero Konseho Kolonial a manda su ehérsito pa e rebeldenan. E bataya a tuma mas ku un luna. E lucha pa libertat a hasi Tula mártir, es mas: hérue. Un hérue ku bo por kompará ku por ehèmpel Nelson Mandela.
Tula ta dirigí un par di palabra na e grupo di katibu. ‘Keda kana tras di mi i laga ami papia. Kòrda kiko nos a palabrá. Nos no ta bai traha. Nos ke nos libertat. Na Saint Domingue katibu tambe ta liber. Esei ta loke nos ke!’
Algun di e katibunan ta kalmu i ta bisa sí ku kabes, ma otronan ta opviamente nervioso. Awe nan ta rebeldiá kontra shon. Semper nan tin ku traha duru i kumindá shon na un manera desente. Ora nan hasi algu prohibí, e ta kastigá nan severamente. Kiko lo e hasi ora nan ta su dilanti i Tula ta bisa ku nan no ke traha mas pa shon? E ta manda suta nan tur? Òf pió? Ku Tula na kabes nan ta kana drenta kurá. Na pia di trapi di piedra pa drenta kas grandi nan ta keda para.
Het boek is ook in het Nederlands beschikbaar, klik hier voor meer informatie.
Voor de recensie in het Antilliaans Dagblad, d.d. 2 augustus 2011, klik hier

robotstxt: allowed

filter: keep


text:
Klima
Klima ta enserá estadistika di temperatura, humididat, presion atmosferiko, bientu, awaseru, kontado di partikulonan den atmosfera anto otro elementonan meteorologiko den un region den un periodo largu di tempu. Klima por wordu kontrastá ku wèr, ku ta e kondishon presente di e mesun elementonan i nan variashon den un periodo di te ku dos siman.
E klima di un lokashon ta afekta dor di su latituda, tereno, anto altituda, tambe ku kurpanan di awa banda di dje anto nan koriente. Klimanan por wordu klasifiká dor di e averahe di variabelnan tipiko, mas komunmente temperatura i presipitashon. E metodo mas komunmente usá ta esun trahá dor di Wladimir Köppen. E sistema Thornthwaite, na uso for di 1948, ta inkorporá evapotranspirashon na adishon di informashon di temperatura i persipitashon i temperatura i ta usá den studiamentu di diversidat i potenshal di espesienan animal su impakto dur di e klima di un region.
Paleoklimatologia ta e estudio di klimanan di pasádo. Pasobra e observashon direkto di e klima no ta disponibel promé ku e siglo 19, paleoklimanan ta inferí for di variabelnan proxy ku ta inklui evidensia no-biotiko manera sedimentonan haña den profundo di lagonan anto koronan di eis, anto evidensia biotico manera ringnan di mata anto refnan di koral. Modelnan di klima ta modelnan mathematiko di e pasado, presente i futuro di klimanan. Kambio klimatiko por okuri durante periodonan largu anto kortiku dor di un variedat di faktornan; kalentamientu ta diskuti den kalentamentu global.


text:
Willemstad, Curaçao (August, 2019) – Local Telecommunications providers Flow and UTS have unveiled a ground-breaking parental leave policy for all full-time staff.
Officially introduced on June 1st, employees of Flow and UTS can now look forward to benefiting from paid maternity leave of sixteen weeks and paid paternity leave of eight weeks. In Curaçao, fathers only received 5 days of parental leave after the birth of their child(ren), meaning that this is a significant step in contributing to the family bonding, that special time for our employees and their families. Expectant mothers now have 2 additional weeks to their entitled 14 weeks.
The new policy, which was developed by parent company Liberty Latin America, will provide paid leave to employees following the birth of a child.
“Evolving our parental leave policy, quite simply, is the right thing to do,” said Ms. Kerry Scott, Chief People Officer, Liberty Latin America. “We recognize that diversity drives success, and family dynamics and structures have changed. Our new policy demonstrates our commitment to a culture of diversity and inclusion and one that puts our people at the heart of our success.”
Nicolas Collette, Southern Caribbean VP for Cable and Wireless, welcomed the new policy and described it as a seminal moment for the company. “As a business leader, I’m very proud that we’ve introduced such an innovative and progressive policy. As a father myself, I know the value of creating special moments with your new-born, so I’m proud to be a part of an organization that truly values its people,” he said.
Mr. Collette continued: “The same way we create moments that matter for our customers each day, we also want our team members to enjoy the special moments in their lives and there’s nothing more special than the birth of a child. It is initiatives such as these that demonstrate our unique company culture. There is an abundance of research that illustrates how beneficial paid parental leave can be not just for parents, but also for children, the wider community and companies.”
Employees of Flow and UTS are already enjoying the benefits of this new policy. Mr. Roderick Martina who is the first father within the companies to benefit from the initiative indicates: “I am very happy with the policy change from 5 days to 8 weeks. As a father I am very excited to be able to spend more time with my baby girl Thazjëana.”
On the picture: Mr. Roderick Martina and his princess Thazjëana Aliana Martina
Willemstad, Kòrsou, Ougùstùs, 2019 – Kompanianan lokal di telekomunikashon Flow i UTS a revelá un pólisa di ferlòf di paternidat pionero pa tur empleado full time. Riba promé di yüni último esaki a ser introdusí ofisialmente i awor empleadonan di Flow i UTS ta entusiasmá ku e benefisio aki di 16 siman ferlòf di embaraso' ('zwangerschapsverlof pagá') i 8 siman ferlòf pagá pa tatanan. Na Kòrsou tatanan ta risibí solamente 5 dia di ferlòf despues di nasementu di nan yu(nan). Pues, esaki ta nifiká un kambio signifikante den e kontribushon pa engrandesé e laso familiar durante e periodo speshal aki pa nos empleadonan i nan famia. Mamanan ku ta den espera ta haña awor 2 siman adishonal riba e 14 simannan ku nan tin derecho riba dje.
E pólisa nobo aki ku a ser kreá pa kompania mama Liberty Latin America, lo proveé e ferlòf di mayor(nan) na tur empleado despues di nasementu di un yu. “Kambia nos pólisa di ferlòf di mayor(nan) ta simplemente e lokual ta korekto pa hasi”, asina señora Kerry Scott, Chief People Officer di Liberty Latin America, a indiká. “Nos ta rekonosé ku diversidat ta empuhe pa éksito i ku e dinámika di famia i strukturanan mester kambia. Nos pólisa ta demostrá nos dedikashon na un kultura di diversidat i inklushon i unu ku ta pone nos hendenan na kurason di nos éksito.”
Señor Nicolas Collette, Southern Caribbean VP pa Cable and Wireless, a yama bon bini na e pólisa nobo aki i a deskribí esaki komo unu di gran importansia pa e kompania. “Komo un lider den komersio, mi ta sumamente orguyoso ku nos a introdusí un pólisa asina inovativo i progresivo. Mi mes komo tata sa e balor di krea momentunan speshal ku bo resien nasí. Pues mi ta orguyoso di ta parti di un organisashon ku di bèrdat ta balorá su hendenan”, asina el a splika.
Señor Collette a kontinuá: “Di mes manera ku nos ta krea momentonan di importansia pa nos klientenan, asina tambe nos ke pa e miembronan di nos tim disfrutá di e momentunan speshal den nan mes bida. No tin nada mas speshal ku nasementu di un yu. Ta inisiativanan manera esaki ta demostrá e kultura úniko di e kompania. Tin masha hopi investigashon ku a ilustrá kon benefisioso e ferlòf di mayor(nan) pagá aki ta pa no solamente e mayornan, pero tambe pa e muchanan, komunidat den su totalidat i kompanianan.”
Empleadonan di Flow i UTS ya kaba ta benefisiando di e pólisa nobo aki. Señor Roderick Martina, kende ta e promé tata den e kompania aki ku ta benefisiá di e inisiativa a indiká: “Mi ta hopi kontentu ku e kambio di e pólisa di 5 dia pa 8 siman. Komo tata mi ta entusiasmá pa por pasa mas tempu ku mi yu muhé Thazjëana.”
Riba potrèt: Señor Roderick Martina i su prinsesa Thazjëana Aliana Martina
© 2017 UTS N.V. All rights reserved.


text:
Atletanan pa Rosario2019 ta conoci
Un total di 10 atleta lo representa Aruba na e weganan di Playa
Atletanan cu lo representa Aruba den e Weganan Sur Americano de Playa Rosario 2019 ta conoci.
E aña aki, Aruba lo competi den tres wega importante faltando 1 aña pa sera e ciclo deportivo na Tokyo 2020. Den luna di maart proximo nos atletanan lo competi den e Weganan Sur Americano de Playa na e ciudad di Rosario, Argentina. Despues di varios aña di cambionan di fecha y cuidad sede, porfin lo continua cu e weganan di playa den e continente Sur America.
E pais di Argentina a host aña pasa e Weganan Olimpico Hubenil na Buenos Aires cu tabata un exito rotundo y no tin duda cu e ciudad di Rosario ta cla pa ricibi e aproximadamente 2000 atleta procedente di 14 pais den Sur America, entre nos dushi isla di Aruba.
Aruba lo competi den cuater ramo di deporte esta Beach Tennis femenino y masculino, Beach Volleyball femenino y masculino y Open Water Swimming. Nos delegacion lo consisti di e siguiente 10 atletanan
Nos tin como Beach Tennis e atletanan Sander Castro hunto cu Aksel Samardzic ken lo ta forma e duo masculino y pa e duo femenino Maud Iza Celaire lo bai hunga cu Dominique Hopman.
Den e parti di Beach Volleyball nos tin e atletanan Masculino Fransua Angela y Eddy Toro y den femenino nos tin Mali Rafini y Shekeva Jones.
Pa e Open Water Swimming nos lo tin e atletanan Lucien Peterson y Florence Kock. Como comission techico di COA lo biaha Beto Thiel y pa e medical support lo bai Francis Maduro. Wanda Broeksma lo representa COA na e weganan di Playa.
Na banda di e delegacion di atleta nos tin como Hefe di Delegacion, Sr. Junior Dake.


text:
Un hende muhe frances kende a admeti di a mata su casa despues di a sufri abuso pa casi dos decada, a laga corte manera un hende muhe liber.
Valeria Bacot a keda sentencia pa 4 aña di prison, cu tres di nan suspendi. El a keda liber pa motibo cu el a cumpli un aña den prison. Abogado di Bacot, Nathalie Tomasini a bisa dilanti e tribunal Chalon-sur-Saone na Francia.
Bacot ta agradeci tribunal y henter e sosten cu a dun’e. E ta bisa cu esaki ta un pelea pa tur otro hende muhe cu ta sufri mal trato. Bacot no ta sinti alivia, pero cansa mental y fisicamente.
Abogado di Bacot a bisa cu a duna husticia y ta conmovi cu e decision. Bacot lo bolbe cerca su yiu anto esey ta e gran victoria. Bacot a admeti di a tira su casa Daniel Polette na 2016, Polette a cuminsa abusa di dje sexualmente ora cu e tabatin 12/ 13 aña segun documento hudicial.
Durante e momento ey, e tabata e pareha di su mama. Despues el a bira e casa di Bacot y tata di su 4 yiu. Anteriormente e tabata referi na dje manera su padrastro.
Bacot a cay flauw ora el a tende e sentencia cu e lo keda liber, urgencia a bin atende cune. Bacot lo tabata di enfrenta potencialmente un sentencia di bida largo pa tira contra Polette.


text:
Diasabra atardi bahada di solo na Sabana Basora ta sosode un accidente entre un pickup hilux y un suzuki ignis debi cu e chauffeur cu a causa e accidente e habitantenan a lanta contra di dje y pa e no haya sla den su bida el a cuminsa core te hasta subi daknan di cas y nan a perde for di bista na veld di Pos Chikito. Ambulance a presenta pa atende cu un persona cu tabata levemente herida.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Den e anunsio di 20 mei 2021 e fecha pa e entrega definitivo di e formulario di impuesto riba ganashi ta stipulá di ta 30 sèptèmber 2021.
Den e dekreto di 3 sèptèmber 2021[1] a anunsiá ku pagadonan di impuesto ku ta deseá di posponé di hasi un deklarashon di impuesto di ganashi 2020 definitivo a base di artíkulo 15, insiso seis di e ‘Algemene landsverordening Landsbelasting (ALL) mester entregá un petishon di posponementu(2).
Ademas, mi ta anunsiá ku pa tur pagadó di impuesto ku mester entregá un deklarashon di impuesto di ganashi 2020 definitivo e periodo nobo pa hasi e deklarashon di impuesto di ganashi definitivo i e pago di esaki na Ontvanger pa 2020 ta ser prolongá te ku 31 desèmber 2021. Entrega di un petishon pa mas posponementu konforme artíkulo 15, insiso seis di ALL no ta nesesario pa aña fiskal 2020.
[1] Landscourant van 3 september 2021, jaargang 2021, editie no.35
[2] Dit is niet van toepassing op belastingplichtigen die een complexe definitieve aangifte, zoals gedefinieerd in de aanschrijving van 3 september 2021 gepubliceerd in Landscourant van 3 september 2021, jaargang 2021 Editie no. 35, moeten indienen.


text:
Dia 11 di october ta Dia Internacional di Mucha Muhe. Pa Aruba tambe esaki ta un topico sumamente importante y un prioridad pa Gabinete Wever-Croes II pa empodera nos muhanan muhe y stimula Igualdad di Genero cu ta meta number 5 di SDG, cu ta e Sustainable Development Goals y ta percura pa nos muchanan muhe no keda atras.
Gabinete Wever-Croes I y II a stimula, entre otro pa medio di proyectonan manera SUPERNOVA CAMP, e interes den mas mucha muhe den e materia STEM: Ciencia, Tecnologia, Engineria y Matematica. Globalmente, cuponan di trabou den STEM ta creciendo mas cu tur otro y e ta importante pa motiva y inspira muchanan muhe pa explora STEM, door cu e ramonan aki ta domina door di hende homber actualmente na Aruba.
Como pais, nos mester traha riba nos muchanan muhe pa nan por enfrenta den bida tur loke cu nan kier y pa empodera nan pa ta semper e miho version di nan mes. Asina nos ta crea hende muhe fuerte, resiliente, creativo y innovador.
Durante e SUPERNOVA CAMP siman pasa, Prome Minister Evelyn Wever-Croes a haci e siguiente pregunta na e muchanan muhe: “Ken ta kere cu mucha muhe no por haci tur cos mescos cu mucha homber”? Un mucha muhe a hisa su dede y el a bisa “Ami”. Prome Minister a puntr’e dicon e ta pensa asina y el a contesta: “Muchanan muhe por haci tur cos miho cu mucha homber”.
“E actitud aki ainda no ta inculca cerca tur mucha muhe. Ainda tin mucha muhe cu ta pensa cu nos ta sernan inferior, cu nos no por logra tur loke nos kier den bida. Nos cada un por inspira un mucha muhe pa ta e miho cu e por ta, y pa no laga nada strob’e di su meta. P’esey awe, ban nos cada un inspira tur e muchanan muhe cu ainda mester un empuhe pa logra tur loke nan propone nan mes”, Prome Minister Evelyn Wever-Croes a enfatisa.


text:
WILLEMSTAD — Den kuadro di Dia di Emansipashon , Fundashon Museo Tula ta organisá un enkuentro hopi signifikativo ku mester a tuma lugá di promé di yüli na mangasina di Lanthùis Kenepa (Museo Tula) ku yama “ Duna Bos na nos ansestronan, kibrando silensio”.
Debí na inseguridat pa ku e mal tempu ku a premirá djárason siman pasa mester a posponé e aktividat aki.
Fundashon Museo Tula pa medio di e komunikado aki ke informá na tur invitado i na pueblo en general ku enkuentro importante aki lo sigui djasabra awor dia 9 di yüli di 10.00 di mainta pa 01:00 di mèrdia na Lanthùis Kenepa.
Siman pasá dia promé di yüli ta un dia ku a laga un marka importante den e proseso di emansipashon di nos pueblo ora ku a tuma lugá e reunion importante di Parlamento di Kòrsou kaminda a invitá Plataforma di Sklabitut i Herensia di Sklabitut pa duna un presentashon di herensia di sklabitut den kuadro di e proseso di emansipashon.
E importansia di e enkuentro aki ta ku huntu ku integrantenan di Plataforma di Sklabitut i Herensia di Sklabitut i representantenan di pueblo ku seriedat a analisá e problema di herensia di sklabitut i su konsekuensia pa nos komunidat ku te awe ta hopi visibel . Ku esaki nan a alsa konsiensia bou di pueblo ku promé di yüli ku nos ta selebrá ta danki na lucha balente hiba pa nos ansestronan ku a habri e kaminda largu di emansipashon. Pero konsiente di e hecho ku ainda tin mas pa bai pa kibra e restonan di desigualdat ekonómiko i sosial eksistente ku a keda persiguié hopi yu di Kòrsou komo herensia di sklabitut. Parlamentu i Fundashon Konsenshi Históriko ku esaki a hisa pone riba mesa e tres enkargo pa logra den e di 160 aña di abolishon di sklabitut. Rekonosé Diskulpá i Ripará. Tarea ta na pueblo di Kòrsou pa ku yudansa di Komishon Nashonal i Gobièrnu mobilisá pa bai para tras di e enkargo aki huntu i asina duna forsa na e enkargo di parlamentu . Ku esaki pueblo di Kòrsou lo pone un base fuerte pa awor yega na emansipashon polítiko kompleto di nos pueblo; loke ta anhelo di tur pueblo ku ta stima su libertat.
Fundashon Museo Tula dia 9 di yüli awor ta organisá e aktividat ku ta duna inisio na preparashon di e di 160 aña ku un akto di hopi nifikashon i ku mester ta e komienso komo ku ta ei tur kos a kuminsá.
E dia aki lo gradisí nos ansestronan pa tur loke nan mester a pasa aden, nan sanger , sodó i lágrima ku a kore i tòg mantené nan dignidat komo hende i nan determinashon di ke ta liber. Yama nan danki pa e diferente luchanan ku nan a hiba pa otro aña nos por selebrá 160 aña di libertat.
E akto simbóliko lo ta den forma di yama nòmber di e 140 personanan ku pa promé biaha por a gosa di e derecho di ta siudadano muhé i hòmber ku nòmber i fam. Liberá for di kadenanan di sklabitut dia promé di yüli.
E mainta lo kontené ademas diskurso di Minister (di Enseñansa, Siensia, Kultura i deporte) , kanto , baile , poesia i testimonio di hóbennan di awe.
E aktividat di djasabra 9 yüli na Lanthùis Kenepa ta grátis. Pueblo ta bon bini. Por reservá via WhatsApp (+5999) 686-2255.


text:
Minister di Finansa a presenta concepto di Presupuesto 2023 na Conseho di Minister Ta prepara pa presenta e presupuesto na tempo na Parlamento
Minister di Finansa a presenta concepto di Presupuesto 2023 na Conseho di Minister
Ta prepara pa presenta e presupuesto na tempo na Parlamento
ORANJESTAD – E siman aki Minister di Finansa a presenta Presupuesto 2023 na Conseho di Minister pa asina por tuma algun decision importante pa despues e presupuesto por cuminsa cana su caminda formal. Tur preparacion ta wordo haci pa asina por entrega e presupuesto na tempo na Parlamento, esta promer cu 1 di september.
Meibrief
Ya caba den luna di maart, tur departamento di Gobierno mester entrega nan informacion financiero na Departamento di Finansa pa asina por compila esaki y hinca esaki den un cuadro financiero den cual mester tene cuenta cu palabracionnan cu a wordo haci pa cu, entre otro, supervision financiero di CAFT. E cuadro financiero aki ta bira e presupuesto preliminar cu ta bay den forma di un carta yama ‘Meibrief’ di Minister di Finansa dirigi na Conseho di Minister. Den e carta aki ta indica cual decisionnan ta necesario pa e ministernan tuma pa asina por finalisa e concepto di e presupuesto. Aki ta trata di decision riba, por ehempel, prioridad di proyectonan, recorte nesesario den nivel di gasto di servicio y producto, evaluacion di vacatura y decision riba inversion cu lo wordo haci. E decisionnan riba e puntonan den e ‘Meibrief,’ ta completa e cuadro financiero cu despues ta bay Departamento di Legislacion pa haya su bachi huridico como concepto di Ley di Presupuesto.
Trayecto pa formalisa presupuesto
Promer cu e concepto di e Ley di Presupuesto keda finalisa, esaki ta wordo manda pa CAFT por duna nan opinion preliminar riba e Presupuesto pa despues Gobierno haci e cambionan necesario den e concepto di Presupuesto. Despues e concepto ta wordo manda pa Raad van Advies duna su conseho y asina cu e conseho aki ta cla, Gobierno ta haci e cambionan necesario y ta brinda e concepto di Presupuesto na Parlamento. Tur esfuerso ta wordo haci pa asina na fin di augustus Minister di Finansa por entrega e concepto di Presupuesto 2023 na Parlamento di Aruba. Si tur cos cana bon, e debate den Parlamento lo por tuma lugar den e ultimo 3 luna di aña 2022 y e Presupuesto 2023 lo por keda aproba fin di december 2022. Despues cu Gobernador firma e Presupuesto 2023, esaki ta bay pa keda publica den Landscourant pa por drenta na vigor na comienso di aña 2023.


text:
Recientemente Arubaanse Vereniging van Fysiotherapeuten (AVF) den nan preocupacion paSalubridad en General y nan profesion di Fysiotherapista especifico, a manda un carta ypreguntanan pa tur Partido Politico pa por zondia y hanja sa kiko nan por spera den e siguiente gobernacion di cualkier un di e partidonan cu lo drenta den Gobierno por lo pronto.
Pa hopi aña, e Fysiotherapistanan ta sinti cu nan trabou sa wordo menosprecia door cu eimpresion ta/tabata biba cu nan tey pa masashi hende so; esaki ta leu di ta e contenido di nanprofession.
Husto durante e Pandemia actual, e Fysiotherapistanan tin nan man jen cutratamentonan di pashentnan cu problemanan respiratorio en general, pashentnan cu a hanjaCOVID, esnan cu pa hopi anja no a hasi (suficiente) ehercicio y ta experienciando e efectonan di ‘im-mobilidad’ awor.
Diariamente, mas y mas y ta wordo comproba cu e fysiotherapista su ayudo, di berdad, taextenso. Nan ta specialisa p.e. den juda, guia y stimula esnan cu NO ta move; of door di cualkierkeho/lesion no por hasi esaki.
E Fysiotherapista ta sostene en pashent(nan) en cuestion pasinja move (bek) ariba un manera responsabel. Esnan cu tin otro kehonan manera cardiatico,circulatorio of neurologico (acompaña cu of sin dolor) ta wordo atendi debidamente cu econcemento y practica di e Fysiotherapista.
Banda cu e Fysiotherapista por eherce su trabou ariba e tereno curativo (dolor di joint, musculoof despues di un operacion etc.) nan por contribui grandemente tambe na e parti preventivo, cuconsecuentemente ta aporta na mantene e gastonan di salubridad abou, y controlabel.
Esaki taconta primordialmente pa malesanan chronico manera Diabetes Mellitus, Obesitas y tambesufrimento di arthrosis y hernia (pa menciona algun). Continuando y concluyendo, mundialmente poblacionnan a crece, incluyendo Aruba, y hunto cuesaki un diversificacion di malesanan y dolencianan a desaroya cu mester di tur grupo densector Medico pa assisti e pashentanan y traha hunto na e bienestar y salud di e pashent.
Niun grupo medico ta indespensabel; ta costa un TEAMWORK pa jega na e resultado positivodi e pashent su tratamento medico. Cu nan pensamentonan y visionan prepara, e Fysiotherapistanan, ta en espera con nan lo porsigui contribui efectivamente na nos Salubridad y sigui trata nan pashentnan cu animo ydedicacion.
Siguiente e preguntanan cu nan a dirigi na e Partido Politiconan:
1) Kiko, segun Bo persona/Partido ta e importancia di Fysiotherapia den nos Salubridad diAruba pa e pashentnan? Ki balor Bo persona/Partido ta pone na Fysiotherapia naAruba?
2) Mas y mas ta conoci cu prevencion y stimulacion di movecion, y un bida saludabel, porbaha e asistencia di cuido medico specialisa. Con Fysiotherapia por contribui na esaki?
3) Nos hendenan ta birando mas grandi mundialmente y tambe na Aruba.Den pasado e pakete di cuido na Hulanda a minimalisa tratamentonan diFysiotherapia, y momentariamente e peticion pa Fysiotherapia na Hulanda ta creciendo mas y mas y ta ser mira y studia con pa amplia e pakete pa hasi.
Fysiotherapia mas accesibel awor y pa futuro atrobe.Estudionan hasi recientemente ta duna di conoce cu Fysiotherapia por aporta namantene e cuido mas pagabel, cu menos gasto (especialmente tratamentonan di epashentnan chronico) y tambe pa preveni tratamentonan caro innecesariamente.
Con y of kiko Bo persona/Partido lo hasi pa mantene Fysiotherapiavigente/valido y sin limitacion (dus tratamento di kehonan urgente y chronico)den e pakete di AZV?
4) Di 2001(inicio di AZV) pa 2021, Fysiotherapistanan ta conta cu un maximo constante ditratamento pa anja pa Fysiotherapista siendo cu e populacion di Aruba a crece.
Si Bo Partido lo participa den e siguiente Gobernacion, e Fysiotherapistanan di Aruba ynan pashentnan por conta ariba dje cu Bo partido lo bai hasi su posibel pa amplia ecantidad di tratamento cu ta wordo poni na un limite pa aña pa e fysiotherapistanan (pacasi 20 aña caba), pa asina por tin un continuacion di tratamento sin interupcion?
5) Si Bo Partido lo tuma e encargo di Ministerio di Salubridad, e Fysiotherapistanan lohanja oido y tambe lo por participa den discussionan y decisionnan pa cu tratamentonanpreventivo y curativo pa locual ta incorpora den nan profesionalidad?
6) Pa kiko of cu ki razon Fysiotherpistanan, y kizas nan pashentnan, lo mester vota pa Bopersona/Partido den e eleccion benidero?


text:
Pronóstiko di tempu pa Kòrsou i bisindario bálido te djasabra mainta 06:00 o.l., 7 di mei 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 7 di mei 2022.
Kompilá: djabièrnè 6 di mei 2022, 05:00 o.l. (09:00 UTC).
Tempu: Por lo general parsialmente nublá, ku un chèns pa un áwaseru lokal. Esaki ta prinsipalmente durante oranan di mainta.
Temperatura máksimo lo alkansá 32ºC i temperatura mínimo 26ºC.
Solo ta sali 06:14 i ta baha 18:50 o.l.
Bientu: Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Kondishon atmosfériko lo kousa mas nubia ku un chèns pa un áwaseru lokal lo tei presente. Mas aleu, bientu lo mengua un poko.
Kondishon di laman: Moderá te basta brutu ku altura di olanan entre 1 i 2 meter (4 i 6 pia). E olanan di mas haltu lo ta na kosta nort i ost i tambe riba laman habrí.
Fenómeno spesial: Ningun.
Perspektiva te djadumingu mainta: Parsialmente nublá i generalmente seku.
Meteorólogo: Figueroa.


text:
ORANJESTAD: Diadomingo atardi Minister di Enseñansa y Deporte Endy Croes tabata presente na Joe Laveist Sport Park naSan Nicolas pa aprecia e clinica di futbol cu a wordo organisa paSoccer Institute Aruba. Un total di 70 hoben entre edad di 6 pa 14 aña di San Nicolas y bisindario a participa diasabra y diadomingona e clinica di futbol. E clinica tin como meta pa yuda e hobennandesaroya nan habilidad den e deporte di futbol. Durante aña e clinica ta wordo organisa na diferente terno den diferente districto.E fundacion Caribbean Sports Foundation di ex- fubolistaHulandes Robin Nelisse a patrocina entre 8 pa 10 mil florin pa organisa e clinica.
E Mandatario a bisa cu aña pasa como Parlamentario e la presencia e clinica di futbol aki. “Aruba ta un isla chikito, nos kier stimula deporte primordialmente deporte di masa manera; futbol, baseball, softball, basketball, volleyball etc. como tambedeportenan individual pa bini bek pariba di brug” e Mandatardio a expresa.
Minister Endy Croes a sigui bisa; nos lo inverti pa drecha alguninfrastructura cu ainda falta atencion. Lo percura pa stimula e sport vereniging mas tanto cu por pariba di brug pa ta hopi mas activo. Den e parti di material nos tin un proyecto pa otorga masmaterial, paso sin material bo no por practica deporte. Banda di esey nos kier inculca den e scolnan cuminsando for di 4, 5 y 6 klasdi scolnan basico na San Nicolas y Aruba henter hopi mas deportey asina fomenta deporte riba e henter e isla.
Na final di e clinica Minister Endy Croes y Parlamentario Alvin Molina a duna un discurso y a haci entrega di e certificado na e hobennan cu a participa na e clinica.
Por ultimo, Minister Endy Croes a felicita e entrenadonan,boluntarionan, patrocinadonan, e organisado Soccer Institute Aruba y e fundacion di Hulanda Caribbean Sports Foundation. Alabes e Mandatario a gradici e mayornan cu ta apoya nan yuinany duna nan e sosten pa por practica deporte. Y mas cu claro e mandatario a felicita e atletanan cu ta den formacion cu a haci e clinica un exito rotundo. Mester agrega cu Josephine Albertus a haci un excelente trabou como host y MC pa e programadeportivo aki.
“Deporte ta algo sano y ta fomenta caracter di un hoben. Deporteta duna disciplina. E dedicacion cu bo tin pa haci deporte, e deseopa practica e deporte y por ultimo e determinacion cu bo ta lantacu ne, e ta forma bo pa bira un bon ciudadano pa sirbi bocomunidad. Mi ta sigui stimula e muchanan pa practica deporte. Cada mucha cu a practica deporte lo ta un mucha sano pa e paisaki cu por duna su contribucion bek na henter Aruba.” e Mandatario a expresa.


text:
Prome entrenamento pa Beach Tennis
Tempo hopi frieuw cu hopi biento aki na Rosario
Atletanan di Beach Tennis cu nan prome entrenamento na Rosario.
Despues di 1 siman di solo y tiki biento aki na Rosario, awe e tempo a lanta frieuw cu hopi biento y awacero.
Asina mes e atletanan di Beach tennis Aksel, Sander, Maud y Dominique a hasi nan prome entranamento.
E entrenamento a bai bon, nan por a conoce e santo di Rosario y asina por cuminsa pensa nan tactica pa e weganan cu ta bin.
E competencia di Beach tennis mes lo cuminsa dia 21 di maart y lo termina dia 23 di maart proximo.


text:
Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Papilon cu lo bay cera pa asina nos asfalta e caminda.
Trabounan preparativo lo cuminsa diamars dia 16 di februari 2021 te diaranson dia 17 di februari 2021 y lo asfalta diahuebs dia 18 di februari 2021 y finalisa diabierna dia 19 di februari 2021.
E caminda cu lo wordo asfalta lo ta for di Papilon #122 te cu Papilon #122J. Ruta alternativa lo keda indica cu baricadanan y borchinan di aviso y e orario di ceramento lo ta di 8’or di mainta pa 4’or di atardi.
En conexion cu e trabounan menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
A detenémi pòrnada bai warda ku mi pa despues di 8 ora lagami den libertat.
Willemstad, — Siudadano di 27 aña ku djaluna último a keda detené a su kas den Kaya Strena kier a splika ku e no ta sospechoso pa niun kaso di asesinato ya ku e víktima ta su amigu íntimo i e no tin niun sorto di problema kuné.
Tabata djaweps 29 di sèptèmber 2022 alrededor di 06.12’or Sentral di Polis a risibí notifikashon ku den kurá di un kas na Kaya Strena tin un hòmber drumí den un plas di sanger i no ta reakshoná. Mesora a dirigí unidat polisial na e sitio i nan a topa ku un hòmber drumí abou ku diferente perforashon di bala na parti ariba di su kurpa. Tambe polis a haña i konfiská un kantidat di ‘huls’ na e sitio i tabatin perforashon di bala den muraya di e kas. Dòkter di polis alrededor di 07.20’or a konstatá morto di e hòmber, Sidney Marten Mercelina nasé na Kòrsou dia 11 novèmber 1994. Riba òrdu di fiskal di Ministerio Públiko a tuma e kurpa sin bida den beslag pa mas investigashon. Investigashon den e kaso di asesinato a kontinuá i tabata djaluna dia 03 di òktober 2022 den oranan di mainta, polis a hasi un detenshon.
Tabata alrededor di 05.48’or, Tim ku ta investigá kaso nan di homisidio huntu ku Tim di Aresto a hasi un entrada hudisial na un kas den Kaya Strena i a hasi detenshon di e hòmber sospechoso S.J.R. nase na Kòrsou di 27 aña di edat. Durante di e entrada hudisial a konfiská algun artíkulonan importante pa e investigashon. A presentá e sospechoso dilanti di un fiskal ouksiliar, ku a ordená su enkarselamentu pendiente di mas investigashon. E hòmber ku a keda detené komo sospechoso den e kaso di asesinato e mesun dia esta djaluna a bin rekobrá su libertat.
E siudadano a splika ku enbèrdat a bin detené na su kas ora e tabata drumi i a bai warda kuné pa despues di un interogashon alrededor di 2 or di atardi a lag’é bai kas ya ku a bin tuma nota ku e no sa nada di e kaso di asesinato. E siudadano a splika ku loke a pasa sigur a trese yen spekulashon ku no ta kuadra. E víktima ku a fayesé tabata su mihó amigu i tur dia ta e mes tabata hib’é pa despues busk’é for di trabou. E dia di e suseso lamentabel tabata e mes ku a bai buska e víktima na trabou i a bah’é na kas alrededor di 11 or di anochi ya ku e víktima tabata laborá na un di e filialnan di horeca. Despues di e baha e víktima na kas e mes a bai su kas bai drumi pa mainta tuma nota ku e víktima a ser likidá. E siudadano a splika ku e hamas lo tin den su kabes di kometé algu asina ya ku e tin su famia i ku e víktima tabata su mihó amigu i tur hende sa esei.
E víktima despues di a ser baha na kas for di trabou mester a sali bai un fiesta i tabata na su yegada bèk na kas e la wòrdu likidá. Na final e siudadano a splika ku e no por a komprondé dikon a bin busk’é na kas den un forma asina ya ku por a yega serka dje tambe bisé ban pa hasié algun pregunta kual e ta habri pa kontesta ya ku e tambe kier pa e kaso wòrdu solushoná pa su amigu por sosegá na pas. Ku esaki kier indiká ku e siudadano ku a ser arestá i laga liber despues di 8 ora no ta un sospechoso den e kaso di asesinato Kaya Strena.


text:
Bio.
Who is Francis
awel bo sa kiko? mi mes ta skibi mi biografia despues laga un hende check e. pa vaagheid, formashon di frase i gramatika weetjewel. paso esey si mi ta hopi malu den dje.
ma hanja sa for di mavo despues havo ku no solamente mi ta malu den esakinan, pero e kos mas farfelu ta ku mi interes no ta den mehor'e pida ey tampoko. hahaha e eh,...e lastu frase ey, nan tey saka'fo sigur den korekshon. si bo ta lesando e awoki ta paso ma logra konvense nan pa lage. Toch ta mi bio. Anto e tá un berdat, lesa e 10 of ta min'sa kuantu bukinan di hulandes, spanjo , i inglés tabata muchu pami.. muchu saai, pues muchu difisil. mi tabata angela pa tin boek'i audio...
mi solushon tabata pa paga un hende pa kontami,despues lesa un par di boekverslagnan i bai performe dilanti e dosente. E Kos mas pret ta ku mi no tabata mir'e komo un frakaso, mas bien un reto(juist een spnnende uitdaging). Mi tin gani sa ku si nan tabata duna punto pa interpretashon, performance i filosofia, riba un buki ku bo no a lesa... i tur esaki presenta den un lenga ku bo no ta domina optimal, kuantu hende lo a hanja voldoende.
Francis Sling
No tur bia pero hopi bia ma logre. Awe mi tin 41 te ahinda mi ta hasie. Bon esey tabata mi biografia. Mi ta hnje un bonita metáfora. Pawoki esaki mes ta bon. Mi ta bulletpoint algun momentunan importante bou. un otro dia mi ta skibi un mas largu ku mas kos, bon?
Francis victor sling
- Nase na korsow
- Meerjaren plan na mavo
- Buska berdat, buska berdat entrga mi bida na Dios, bira christian
- Meerjarenplan na havo, kansa i keda sin kabé
- Bai hulanda pa studia algu ku ta pas miho
- Hanja mimes ta studia i diploma mi mes komo disenjado grafiko
- Kasa hanja 2 yu
- Hasi disenjado grafiko mi profeshon
- Perde un yu divorsia
- Bibando 18 anja den frieuw
- Bin bek 2018 nami moederland
- Keda buska berdat
- Dios a bira mas grandi mi no porta christian so
- Keriendo ahinda ku mi ta un mishonario di Dios
- Keda hasi arte den banda. awor nos por kome ku ami hasiendo e koi so.
- Awoki na korsow ja pa di tres anja kaba rekonose pa pueblo komo esun miho
"Te aki mi ta keda bon? Pa mas informasho tuma kontakto ku mi mi manager hahahh. Of papia kumi riba media social gewoon."


text:
Gobierno a anuncia un serie di medida cu lo wordo cambia entrante diamars 25 di Mei caminda a dicidi di flexibilisa varios medida cu ta duna pueblo un tiki mas espacio, un tiki mas libertad pa move. Marlson Sneek lider di fraccion di AVP a mustra diamars mainta cu gobierno un biaha mas ta tuma medidanan sin pensa mucho leu, sin mira kico ta importante y cual grupo e medidanan ta sigui afecta grandemente.
“Nos por a mira cu a dicidi di elimina toque de queda y tambe Prome Minister a dicidi di elimina e ‘gebiedsverbod’ na beach y riba rif pero e prohibicion aki pa acumulacion di hende, ta keda vigente pa terenonan publico.
Un decision cu sin duda ta hopi confuso ya cu otro palabra por tin actividadnan publico riba beach y rif pero no riba tereno publico y ora cu nos mira si a habri caminda pa nos hobennan haci deporte libremente, esaki lo no ta e caso y nan ta wordo limita sin tuma na consideracion e importancia cu deporte ta hunga den desaroyo di nos hobennan.
Mayornan y fantaiconan cu ta bay mira un wega di futbol ta keda limit ana 60 persona mientras cu deporte na e momentonan aki tin mester di sosten di tur hende, tin mester di crea fondo pa no solamente cubri gasto di uniform y otro gastonan pero pa sobrevivencia di hopi organisacion.
Clubnan di bala normalmente ta organisa diferente torneo den fin di siman pa recauda fondo, pa haya placa pa nan por sigui draai y percura pa nos hobennan lo por tin forma di haya uniforma nobo, material pa train caminda semper esaki tabata un forma pa organisacionnan deportivo yega na fondonan necesario.
Esey no por ainda pero si por mira con un Minister di deporte demisionario, ta pronkia tur siman cu gobierno a logra di raspa un of otro tereno, kitando yerba cu a acumula mientras cu tur probabilidad, e terenonan aki lo ta yen di yerba den algun dia atrobe.
Deporte cu ta masha esencial pa nos hobennan keda ocupa, pa nan haya algo di haci den un tempo cu no tabatin casi ningun actividad sano na cual nan por a participa, ainda ta keda bou di un presion increibel pa un gobierno cu realmente no ta mira e importancia pa clubnan deportibo cuminsa draai manera mester ta.
Ta increibel con gobierno ta acepta pa por tin actividad cu presencia di hopi hende riba beach of rif, caminda den pasado varios di e brotenan di e virus a tuma luga na fiesta of otro actividnan social, mientras cu nunca a keda comproba cu na un actividad deporte, a surgi un brote di e virus aki.
Un biaha mas e gobierno aki ta confirma cu e no tin nocion di loke e ta haci, con e tin cu haci cosnan pa sirbi interes di nos hobennan y deporte cu ta asina importante pa nos mucha- y hobennan haya algo sano pa haci, tin cu bolbe sinta warda te ora cu e gobiero aki mira e importancia di deporte pa nos hobennan,” Parlamentario Marlon Sneek a declara.


text:
Ayera 10 partido politico a postula nan candidatonan pāe eleccion 2017. 9 lista a wordo entrega den un sesion special di Conseho Electoral como cu UPP y PPA a dicidi di entrega un lista hunto. Segun polis y Conseho Electoral e evento a bay den trankilidad.
Vocero Lito LaclĆ©: ā10+ nos a score. El a bay tremendo. Pueblo, e partidonan y nan simpatisantenan a comporta manera debe ser. Tur hende a bay cas contento, celebrando y nos ta celebra cu nos tabatin niun detencion. Na final di cuenta for di 11or tabatin 175 polis riba pia, dus trahando te 4or y un tiki mas laat te ora cos ta bay trankilo.ā
Presidente di Conseho Electoral Glenn ThodĆ© ta refleha algo prome di 4āor atardi: ā El a bay manera nos a spera y desea y soƱa. Nos a pensele bon. Nos a pensa nos kier a eleva e ambiente na un luga di un aparencia cu cachet unda tanto e partidonan por briya y e pueblo por wak via e camaranan presente con e ta bay. Y nos a haci nos trabou den trankilidad tambe akiden, controla e documentacion, adapta y guia caminda tabata necesario. Anto na final di dia nos kier bisa cu e ta un dia exitoso. Pasobra tur e partidonan cu nos tabata sa cu nan lo bay presenta, nan tur a haya e oportunidad pa entrega nan lista. Y nan tur a cumpli cu e parti legal.ā
Nos a puntra e presidente atrobe riba e schedule. Manera conoci UPP a desvia di esaki pa motibo cu na ultimo nan a dicidi di autorisa PPA pa entrega e lista cu candidatonan di ambos partido. Y algo mas discuti, e decision di AVP pa enbes di mainta, bin atardi 3.30 pa entrega nan lista. Na final nos por mira cu esaki tampoco a causa problema, ni pafo riba e cayanan unda e parada grandi di e partido den gobierno a sali for di Veld di Cricket na Vondellaan via Wilhelminastraat pa Censo.
Bon Dia Aruba sinembargo kier sa di e presidente di Conseho Electoral cu awor cu esaki no a causa problema, cu otro biaha mas partido lo sigui e ehempel di AVP pa nan mes fiha e orario di entregamento. āEsey semper tabata posibel, e tabata posibel e eleccion aki y por ta posibel otro eleccion. Nos ta kere: kisas ta bon pa adapta e ley riba e punto aki. Nos no ta kere e ta bon cu partidonan ta bin ora nan tin gana. Y tur por tin e gana di bin na mesun momento. Y e ora ken ta bay haya preferencia of no, esaki lo bira partidario. E organo aki prescribi pa ley mester funciona los di e partidonan, independiente di gobierno y Staten. Nos ta den posicion pa orden e schedule los di deseonan cu por ta deseonan di campaƱa. Ami ta kere cu nos tin e autoridad aworaki caba pero bo mester wak tambe con leu bo ta bay hiba un disputa riba esaki. Y e ley ta duna e espacio ainda pa aparece te 4orā, segun sr. ThodĆ©.
Pues un partido por bin te na ultimo ainda pa entrega su lista. Pa e motibo ey ora AVP a entrega su lista, e Conseho a keda warda te 4or exacto pa cera nan sesion. Pasobra despues di e partido berde, tabata posibel cu mas partido por a presenta ainda. Aunke nan no tabata riba e schedule. Sr. ThodĆ© ta splica: āMayoria di e partidonan aki ta esunnan cu a participa na eleccionnan anterior.ā E presidente cu ta referi na e website di Censo unda por haya e lista. Bon Dia Aruba a wak riba e lista aki cu ta trata di partidonan cu den pasado a participa den eleccion, manera MPA, Aliansa Democratico Arubano y tambe Democracia Real, e partido ābieuā di Andin Bikker. Sinembargo ora 4or a bati y a cera e sesion, nos a mira cu el a keda na e 10 partidonan riba e schedule finalmente.
Firma di sosten
Nos remarca tambe cu ainda e partidonan mester haya suficiente sosten pa nan listanan pa por participa berdaderamente na e eleccion riba 22 di september. Esaki no ta conta pa partidonan cu ya ta representa den parlamento, esta AVP y MEP (PDR tambe pero nan no a entrega un lista). For di dialuna e otro 8 partido tin 7 dia di trabou (te cu 15 di augustus) pa logra di haya 578 firma necesario. Tur persona cu tin e derecho pa voto por bay firma.
Cobertura Bon Dia
Riba nos Facebook por haya tur e videonan di e entregamento di e listanan y entrevistanan cu diferente candidatonan y tambe cu publico y simpatisantenan. Mas potret di e ambiente di ayera por haya tambe riba pagina 31 y pagina 32 di e edicion aki. Conseho Electoral ainda mester controla e validez di e listanan.
Ā


text:
Pronóstiko di tempu pa Kòrsou i bisindario bálido te djárason mainta 06:00 o.l, 19 di yüni 2019.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l, 19 di yüni 2019.
Kompilá: djamars 18 di yüni 2019, 05:00 o.l. (09:00 UTC)
Tempu: Parsialmente te hopi nublá ku chèns pa un áwaseru lokal durante oranan di mainta. Tin un chèns hopi chiki ku bos por zona.
Temperatura máksimo lo alkansá 31 ºC i temperatura mínimo 27 ºC.
Solo ta sali 06:12 i ta baha 19:02 o.l.
Bientu: For di un direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga durante dia, de bes en kuando fuerte te posiblemente duru; forsa 6 te 7 (40 te 61 km/h, 22 te 33 nudo).
Situashon general: Un disturbio na nivel haltu di atmósfera ta sòru awe ainda pa basta nubia na nivel haltu riba nos region. E sistema aki den kombinashon ku un ola tropikal lo por okashoná den kurso di mainta un of mas áwaseru riba Kòrsou.
Kondishon di laman: Moderá ku altura di olanan entre 1 pa 2 meter (3 pa 6 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaweps mainta: Parsialmente nublá ku chèns pa un áwaseru den oranan di mainta.
Meteorólogo: Statia.


text:
DUO na kaminda pa brinda yudansa na (eks)studiantenan di Kòrsou.
DUO na kaminda pa brinda yudansa na (eks)studiantenan di Kòrsou.
Geplaatst op 25 Sèptèmber 2019 dor di Ministerio di Enseñansa, Siensia, Kultura & Deporte
Willemstad – Resientemente Minister di Enseñansa, Kultura i Siensia di Hulanda, sra. Ingrid van Engelshoven a kontestá e karta di Minister di Enseñansa, Siensia, Kultura i Deporte sra. Marilyn Alcalá-Wallé den kua ta pidi atenshon pa e eksstudiantenan ku debe di estudio ku ta difikultá nan den nan bida diario.
Tumando nota di tur e kehonan e Minister di Hulanda ta manda un delegashon di DUO (Dienst Uitvoering Onderwijs) pa un tempu mas largu Kòrsou pa por brinda e sosten nesesario na esnan ku tin reto finansiero pa paga nan debe dj estudio bek. Minister Alcalá-Wallé ta hasi un petishon na tur eksstudiante pa tuma kontakto ku DUO na antillen@duo.nl pa traha un sita pa e ayudo nesesario. Alabes ta vai kuminsá ku un kampaña general di informashon na tur esnan enbolbí.
Banda di e trayekto aki ta importante pa informá komunidat ku hóbennan ku ta gana menos ku fl. 1550,00 pa luna ta keda eksonerá di pago di debe via di e deurwaarder. Ta bon pa tuma nota di e informashon aki. Finalmente Minister van Engelshoven a proponé pa pone e punto aki riba e siguiente “Vierlandenoverleg” pa sigui buska solushon duradero.
**Den e dokumentonan athunto por tuma nota di e karta di Minister di Hulanda sra. I.van Engelshoven.


text:
ORANJESTAD,Aruba
Durante di campaña electoral gabinete Wever Croes a sigura pueblo cu nan lo drecha e situacion financiero di gobierno y cu pueblo mester confia e gobierno aki “sin miedo” ya cu lo no tuma ningun medida contra pueblo.
Parlamentario Michael Lampe di fraccion di AVP ta mustra cu mientras tanto dos aña despues cu gabinete Wever Croes ta gobernando e pais, pueblo a wordo engaña formalmente ya cu ni algun luna den gobierno, a introduci un serie di medida contra pueblo caminda a saca 250 miyon pa financia maneho di e gobierno aki.
“Pueblo a wordo conta cantidad di storia, entre otro a papia y insisti cu e medidanan aki lo ta pa atende cu e asina yama mega debe pero cu awor ta bin resulta cu simplemente esaki no ta corecto y e miyones extra aki cu a ranca for di cartera di pueblo, tabata pa cubri financiamento caminda mester a cumpli cu sponsornan di partidonan den gobierno y cantidad di hende di partidonan cu a wordo emplea.
Diabierna ultimo CFT a informa pa medio di un comunicado di prensa, cu den presupuesto 2020 tin un suma di 111 miyon florin cu ta loke Gabinete Wever Croes a presenta como “inkomstenverhoging” cu di e forma aki lo cumpli cu protocol di 2018 pa logra un surplus di 0.6% riba presupuesto.
Un logro sumamente tristo nos por bisa ya cu mientras ainda e gobierno aki no a percura pa ningun proyecto wordo ehecuta, pueblo ta sigui wordo perhudica pa un gobierno cu no tin vision di loke e tin cu haci pa alivia e presion riba pueblo y e sector comercial.
Loke a resalta un biaha mas den e comunicado di prensa di CFT ta e hecho c’un biaha mas ta wordo mustra cu gabinete Wever Croes no a logra ningun momento na reduci gastonan di gobierno, gastonan di personal cu ta sigui subi pa di tres aña sigui.
Algo cu Prome Minister Evelyn Wever Croes a priminti cu su gobierno lo haci pero nan a haci net lo contrario y awor den presupuesto 2020 cu ainda no a yega Parlamento, CFT ta mustra cu ainda gobierno tin cu introduci e medidanan aki pa asina por cumpli cu e presupuesto aki.
Mientras cu e lema di principalmente partido MEP y Prome Minister tabata cu pueblo por confia e gobierno aki di lo soluciona e situacion financiero y cu pueblo no mester ta ‘sin miedo,’ awor ta resulta cu pueblo mester wanta duro, ya cu loke ta na caminda ta otro pakete di medidanan caminda gobierno mester di 111 miyon florin.
CFT a bolbe confirma cu reduccion di gastonan di gobierno ta necesario, cu esaki ta di vital importancia si kier logra un finansa responsabel y duradero pero awor ta resulta cu tur esaki ta pueblo lo tin cu carga e peso grandi aki.
Mey mey di tur e situacion aki ta bolbe resalta e hecho cu gastonan di gobierno entre otro tin di haber cu gasto di personal, caminda ya caba CFT a mustra na varios ocasion cu gasto di personal ta sigui aumenta cu miyones.


text:
Briëlle van Thijs ta logra un prome titulo pa Kòrsou.
QMQ otganization ta hopi orguyoso pa informa ku Briëlle van Thijs ku ta representando Kòrsou den e sertámen di beyesa Miss Teen Latina na Cartagena, Colombia a kaba di gana un di e prome 4 premionan di e kompetensia.
Awe mainta via un live stream riba e plataforma di instagram, e organisashon a presenta e kompetensia di traje di bano kaminda Briëlle van Thijs ta logra e titulo di Miss Latina mejor pasarela 2022.
Miss Teen Peru ta logra e titulo di Miss Teen Latina mejor silueta i Miss Teen US Latina ta logra e titulo di Top Model Sonesta.
Kòrsou por ta orguyoso di e trabou ku Briëlle van Thijs ta hasiendo.
E gran final lo ta djasabra awor, 12 di novèmber i por sigui esaki pa 9or anochi via e plataforma di youtube di e irganisashon Miss Teen Latina 2022.


text:
Aktual
Notisia
Verzamelloonstaat (VZLS) i Opbrengstbelasting (OPB) awor tambe riba MijnCN
09-11-2022 | 20:26
Entrante 7 di novèmber kompania i organisashonnan di awor pa dilanti por entregá verzamelloonstaat (VZLS), kuenta anual i hasi ...
‘Deadline’ pa hasi ‘aangifte’ IB awor 10 di desèmber
07-11-2022 | 20:10
Den e wikènt tras di lomba e portal di MijnCN tabata for di serivisio. Esaki tabata debí na di trabou di mantenshon ku ...
Arreglo especial de pago de deudas tributarias para empresarios
05-09-2022 | 17:23
El decreto de medidas de emergencia para la crisis del coronavirus en el Caribe daba posibilidad de obtener un aplazamiento del ...
Areglo spesial pa debe di impuesto pa empresario
05-09-2022 | 17:18
A base di e dekreto desishon medidanan di emergensia krísis di corona karibense tabata posibel pa empresario ku pa motibu di e ...
MijnCN: ta inisiá ku ‘2-factor authenticatie’ entrante promé di sèptèmber
15-08-2022 | 00:00
Komo ku un usuario por firma su asuntunan gubernamental di su kuenta di MijnCN, seguridat ta para na promé lugá serka MIjnCN. ...
A manda e desishon pa posponementu di Inkomstenbelasting 2021 dòbel
28-07-2022 | 23:22
Den e promé siman di yüli 2022, hasiendo uzo di un sistema outomatisá, Belastingdienst a manda e desishon pa posponementu di ...
Sosten pa mayornan perhudiká dor di e asuntu di supsidio di akohida pa mucha na Hulanda Karibense, a kuminsá
22-06-2022 | 18:12
Entrante djaluna, 16 di mei, a kuminsá ku sosten pa mayornan perhudiká na Hulanda Karibense. For di Belastingdienst Caribisch ...
Kambio den number di kontakto pa Belastingdienst i Duana na Boneiru
21-06-2022 | 17:31
Entrante 22 di yüni Belastingdienst i Duana na Boneiru lo ta alkansabel solamente via e number sentral +5997158585.
Duana ta splika e proseso di deskargo di kònteiner i merkansia
20-05-2022 | 00:00
Regularmente pregunta ta drenta serka Douane CN tokante e proseso di deskargo di kònteiner i merkansia ku ta drenta e isla. Aki ...
Aanslag di vastgoedbelasting ta na kaminda
17-05-2022 | 20:24
Belastingdienst CN ta bai manda aanslag di vastgoedbelasting 2021 e luna akí. Ta kobra vastgoedbelasting di doñonan di bien ...
Posponementu di entrega di ‘Inkomstenbelasting’ 2021
06-05-2022 | 00:00
Gustosamente BelastingdienstCN ta informá tokante posponementu di entrega di e deklarashon di IB 2021. E fecha di mas tarda pa ...
Tim di sosten pa mayor perhudiká den e asuntu di pago adishonal pa mucha na Hulanda Karibense
29-04-2022 | 00:00
Mayor perhudiká den e asuntu di pago adishonal pa mucha na Hulanda Karibense denter di poko por akudí na Belastingdienst ...
FIOD ta bishitá Boneiru
31-03-2022 | 16:26
Riba 24 di mart un delegashon di FIOD a bishitá Boneiru. E delegashon tabata konsistí di: direktor general FIOD, Niels Obbink, ...
Ya basta aangifte a drenta na BCN
22-03-2022 | 16:46
Den febrüari último, Belastingdienst a kuminsá manda e invitashonnan pa por hasi deklarashon. E aña aki, mester entregá e ...
Bali habrí entrante djamars 8 di febrüari
08-02-2022 | 00:00
Entrante djamars, 8 di febrüari e bali ta habri atrobe di djaluna te ku djabièrnè, entre 9 or di mainta i 1 or di mèrdia.
Unifòrm nobo riba Dia Internashonal di Duana
27-01-2022 | 20:53
E Organisashon Mundial di Duana (WDO) a nombra 26 di yanüari komo ‘Dia Internashonal di Duana’ i ta selebrá e dia aki ...
Deklarashon di inkomstenbelasting (IB) ya ta posibel online
27-01-2022 | 20:22
Ya ta posibel pa hasi deklarashon di Inkomstenbelasting 2021 online. Esaki ta posibel for di aña pasá via www.MijnCN.nl. Via e ...
Belastingdienst ta será
29-11-2021 | 15:45
Entrante djaluna, 29 di novèmber e bali di Belastingdienst Boneiru ta será te próksimo aviso.


text:
Nos a tuma nota di e comunicado di prensa di SKOA den cual ta mustra riba e scarsedad di cupo pa studiante na e schoolnan di MAVO na nos Pais. Esaki ta un noticia preocupante pasobra e ta significa cu algun hoben lo wordo limita den e chens pa sigi estudio mas avansa. E scarsedad aki ta e consecuencia directo tambe di e prioridadnan robes y e mal maneho di Gabinete Eman. Pasobra si awe e school di HAVO VWO na Noord tabata un hecho, kizas nos no mester a tende un noticia asina alarmante di SKOA cu no tin cupo na schoolnan di MAVO. E mal move di Gabinete Eman pa a sinta gasta e placa na tram ta pone cu awe no tin cupo pa studiante na schoolnan di MAVO.
Placa di FDA pa school na Noord
Manera cu Gabinete Eman a yega na mando nan a pone man riba e 29 miyon di fondo di FDA cu tabata destina pa traha e school di HAVO VWO na Noord. Tur cos tabata practicamente cla pa e school bira un realidad, pero Minister Eman a pidi Hulanda pa bay di acuerdo pa cambia destino di e placa pa e school pa destine na embeyesimento di Oranjestad. Y pa awor tur hende sa cu nan a usa e placa aki pa cumpra tram.
Colegio ta subi drempel y MAVO ta yena
Claro na momento cu bo keda sin construi un school mas pa HAVO VWO na nos Pais, bo ta pone un precion mas grandi riba Colegio Arubano cu ta ofrece educacion riba e nivel ey. Colegio su infrastructura tambe ta limita y no ta nada stranio cu bou e precion di falta di suficiente cupo ta subi nan drempel pa hoben por drenta nan school. Esaki ta pone un precion mas grandi riba e schoolnan di MAVO cu ta yena tambe cu studiantenan cu no ta logra drenta Colegio.
Placa pa school den saco di sostenedor di AVP
Largo tempo Ministernan Eman y Sevinger a sinta gaña cu nan lo construi e MAVO HAVO of HAVO VWO school na Noord. Pero nan no a cumpli. Nan a usa e fondonan pa paga fabornan na esnan tras di e companianan cu a keda encarga cu e trabounan den Caya Betico Croes. Asina placa di FDA destina pa e school di HAVO VWO na Noord a bay den saco di sostenedor di AVP perhudicando nos hobennan den nan cupo di estudio.
E school HAVO VWO ta un prioridad
Nos di MEP lo percura pa como sea e school di HAVO VWO na Noord bira un realidad. E school aki ta un prioridad. Si e gobierno actual a realisa e school aki na 2010 caba, awor aki ya lo tabata tin hoben gradua. Nos no por sigi perde mas tempo y laga nos hobennan wordo perhudica pa falta di cupo na school. Ban bisa no na e prioridadnan robes y e mal gobernacion di AVP y ban hunto pa logra e cambio cu educacion na nos Pais tambe merece.


text:
23 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
23 di mei ta e di 143 dia di aña (144 den un schrikkeljaar) riba e kalènder gregoriano. Ta resta 222 dia pa finalisa e aña.
A sosodé[editá | editá fuente]
- 1918 - E refineria di Shell na Kòrsou ta bai den operashon.
- 1951 - Na Venezuela e orkidea ta wòrdu dekretá flor nashonal.
- 1958 - Na Venezuela e trupial ta wòrdu dekretá para nashonal.
- 2003 - Na Saba, Sint Eustatius i Sint Maarten a tene elekshon pa Konseho Insular. Na e dos otro isla konstituyente di Antias Hulandes Boneiru i Kòrsou e elekshon a tuma lugá anteriormente riba dia 9 di mei.
A nase[editá | editá fuente]
A fayesé[editá | editá fuente]
- 1935 - Rebecca Cohen Henriquez (70), figura ku a hunga un papel importante den Kòrsou su bida sosial i kultural.
- 2017 - René van Nie (78), sineasta i outor hulandes
- 2022 - Nora Sneek-Gibbs (72), aktivista i polítiko di Sint Eustatius
A selebrá/konmemorá[editá | editá fuente]
- Dia di Tortuga


text:
Esaki ta pa 1 siman so na biblioteca Playa y San Nicolas. E mercado ta habri segun orario regular di biblioteca.Un bunita oportunidad pa wak den un cantidad di buki pa algo interesante y diferente. Tin tesoro sigur sigur!
Bukinan ta bay na prijs di 1 florin pa buki. Bo por yena bo mesun tas of un caha chikito. Bishitantenan por busca den un coleccion grandi di buki di tur topico. Tin algo pa tur gusto y interes. Pues, di 8or di mainta pa 5or di atardi.
Orario anochi na Playa ta dialuna y diaranson te 7or. Y na San Nicolas e mercado ta keda habri te 7or, solamente diamars anochi. Un y tur ta bon bini !


text:
ORANJESTAD, Aruba: Recientemente a tuma luga e prome evento di Balon di Oro aki na Aruba, unda cu tabatin diferente nominado di diferente categoria den e deporte rey di futbol. Pe evento por a tuma luga Ministro di Deporte Dr. Alex Schwengle, Stichting Fundacion Lotto pa Deporte y Arubaanse Voetbal Bond a brinda sosten na Stichting Futbol Aruba.
Durante e anochi aki a reconoce e futbolistanan, e talentonan den futbol cu Aruba tin y e evento a bay bon. Presidente di Stichting Fundacion Lotto pa Deporte, Sr. Di-Stefano Wernet RA a indica cu nan ta e prospectonan pa stimula pa sigui crece den e deporte rey. E deporte aki no ta solamente di team pero di respet, sacrificio y disciplina.
E ganado di e Ballon D’or a resulta Devis Oliveros (Nacional), mientras cu e dos nominadonan pa e premio tabata Paul Nickenson (Dakota) y Luis Estrada (Britannia).
E “Golden Glove” a bay pa Lionel Kaarsbaan (Britannia) mientras cu e demas nominadonan tabata Eric Abdul (Dakota) y Jose Cruz (Nacional).
E “Dream Team” di Aruba ta Lionel Kaarsbaan (Britannia), Miguel Guitierrez Lopez (Britannia), Chito v/d Biezen (Nacional), Paul Nickenson (Dakota), Rensly Tromp (Nacional), Jeamir Howell Brokken (RCA), Luis Estrada ( Britannia), Valdo Leocadio (Nacional), Kenroy Ranger (Nacional), Devis Oliveros (Nacional) y Ricky Hodge (Dakota)
E miho goleadornan den division di honor a resulta Devi Oliveros (Nacional) cu 22 gol anota y Marlon Andrea di Real Piedra Plat den division 1 cu tambe a anota 22 gol. Den division 2 e goleado ta Anthony Arends (Real Koyari) cu 13 gol, Div. Damas: Milvienne Henriquez (RCA) 48, Div. Junioren: Jean Pierre v/d. Linden (RCA) 12, Div. Mayor: Keano Maduro (Britannia) 21, Div. Menor: Thionne Oduber (Britannia) 21,
U13: Jaydon Dania (La Fama) 32, U11: Evander Nedd (Estudiantes 1) 43, U9: Vince Ramada (United 1) 45,
U7: Andre Ras (Britannia 1) 20 y di U5: Jayron Aparicio (RCA 1) 43.
Pa cu e evento aki Stichting Fundacion Lotto Pa Deporte lo sigui sponsor, pasobra nan tin un partner nobo cu ta Stichting Futbol Aruba. “Hunto cu Arubaanse Voetbal Bond y cu Ministro di Deporte, nos lo sigui traha riba e proyecto aki”, Sr. Di-Stefano Wernet RA a duna di conoce. E proyecto aki ta uno nobel y e ta un proyecto na bienestar di deportistanan. “Pe motibo aki Lotto pa Deporte t’ey”.
Na momento di cuminsa cu un iniciativa nobo, mester planifica di cual tin momentonan cu cosnan por ta bayendo bon of malo. El a tuma su tempo pero na final hunto cu tur partner a logra keda cla cu tur cos pa asina por tabata tin e evento di Balon di Oro. Pa otro aña Stichting Fundacion Lotto Pa Deporte ta kere cu lo mester haci mas grandi y nan ta contento con Futbol Aruba tin nan estadistica pasobra na final di dia ta cifra ta conta. Durante e torneo mester mira e datonan pa asina por premia e sacrificio, presentacion di e bon futbolistanan.


text:
ORANJESTAD – Diahuebs merdia, minister di Husticia y Asuntonan Social Sr. Rocco Tjon, a firma oficialmente e MOU hunto cu European Family Justice Alliance y Family Justice Center Aruba. E MOU aki tin un impacto positivo pa Aruba pa diferente motibo, esaki ta un iniciativa pa brinda un miho cuido y servicio na victimanan di violencia en general. Banda di esaki, e ta hopi importante tambe, mirando cu e ta un stap mas padilanti, caminda nos ta bay haya e guia necesario pa nos por yega na concretisa e Family Justice Center di Aruba.
Ta asina cu na Europa tin hopi conocemento caba riba e tereno aki, pa cual motibo a colabora cu European Family Justice Alliance caba den pasado den dunamento di training pa tur e profesionalnan aki na Aruba. Cu firmamento di e MOU aki, nos ta garantisa cu e tipo di ayudo y asistencia aki di parti di European Family Justice Alliance por continua den futuro. E parti di mas importante di e acuerdo aki ta, cu nos ta formalisa Family Justice Center Aruba y reconoce su existencia, pero tambe nos ta reconoce e importancia di nos partner Europeo; European Family Justice Alliance. Banda di esaki, nos lo garantisa fondonan internacional pa yuda nos combati e fenomeno aki y abuso en general, pero tambe abuso sexual di mucha. Tambe nos lo garantisa fondonan necesario pa por keda brinda e trainingnan cu ta necesario pa nos profesionalnan cu ta haciendo un tremendo trabou caba pa cu esaki.
Por ultimo, e ta bunita pa añadi cu Aruba ta un di e lidernan den establece un Family Justice Center aki den Caribe, caminda recientemente nos tawata tin e privilegio di duna un man na nos hermana isla Boneiro, pa asina nan tambe por yega na un Family Justice Center. Diferente accionnan ta tumando luga pa amplia y duna mas balor na e Family Justice Center di Aruba, manera por a tuma nota, recientemente a duna un training na e Jeugd en Zeden Politie como tambe algun psicologonan riba e tematica di “waarheidsvinding” den casonan di abuso y violencia. Tambe, den luna di Maart, Dr. Vincent Latour a inicia su estudio den exterior, pa asina bira e prome dokter forensico specialmente pa Aruba, pa asina añadi aun mas balor, na e proceso cu ta tuma luga ora cu casonan di abuso bin padilanti.


text: Diadomingo anochi a drenta informe di un pelea formal na Babijn, mesoraa dirigi patruya na e sitio. Na yegada di e patruyanan a bin compronde cu aki ta trata di un persona bao influencia di alcohol cu a bringa, polis mesora a detene e persona aki. Den e forsageo aki pa detene e persona esaki lo a kibra un gls y corta su man. E detenido tabata sangra y pa un mihor controla a pidi pa presencia di ambulans na warda di Santa Cruz unda nan tabata hibando e. Na yegada na warda ya caba ambulans tabata tey y a atende, na a pone un verband p’e y a opta pa polis mes hib’e hospital. Despues di casi 2 ora e mesun vehiculo di transporte a hib’e bek pa warda di polis na Santa Cruz.


text:
Den un tape cu a lek den fin di siman y a bay viral ta mustra algo masha mahos tumando lugar den ASU. ASU ta e organisacion deportivo madre di Aruba.
E tape ta un conversacion di Cai Cai cu Ronny Boye, unda por dedici cu Ronny Boye su bond lo tin debe halto na ASU dor di no paga contribucion.
Cai cai den e voice note ta splica con e lo bay schrap e debe di Boye, pero mester primitintiele voto, pe por keda den directiva di ASU.
Esaki ta nada otro cu soborno y corupcion den deporte, sin precendente.
Ta asina Sepp Bladder di FIFA a haye den baina dor di faborece pais y cumpra voto.
Esaki ta un delito penal pa cual Ministerio Publico di Aruba su wowo a dal habri riba ASU y no por spera nada otro cu lo cuminza un investigacion ambstahalve cu e tape aki, unda esnan envolvi mester rindi cuenta na husticia cu chens grandi di wordo castiga.
Pues corupcion a penetra den tur skina di deporte na Aruba y awor hasta ASU cu ta e organisacion madre di tur deporte ta envolvi den cumpra voto y elimina debe di un bond pa asina e bond cu tin 2 of 3 voto por vota pa Cai cai keda den ASU.
Nos a compronde cu Cai Cai ta den baseball tambe, Little League y Para Olympics y otro deporte mas y awor nos por haya sa tambe con ta su modus operandi.
Esaki ta crea un mancha riba Baseball, Little League y Para Olympics, kendenan mester kies pa integridad o curpcion y cu un intencion dje forma aki, ta imposibel e por keda mienbro.
ASU ta forma pa un grupo cu tin 20 pa 30 aña na poder y no kier laga los.
Ta ora pa e grupito reflecciona y baha cu pensioen y traspasa e deporte den man di hobennan cu realmente por nifica un mihor perspectiva y avanse.
Fuentenan den Ministerio Publico a asegura Solo di Pueblo cu nan a tuma nota di e tape cu ta confirma corupcion.
Ta keda den man di bondnan pa sea ta vota Pro Corupcion y bira complice, of vota Contra- Corupcion pa rescata y salvaguardia ASU di hendenan corupto.


text:
balor di famia, e sinseridat I di rèspèt na
E mucha homber ta biba Den soria di sùit, traha Den e presioso trahaBon sinta finansiero. Bo tin e tereno, i Den tin aña, buska un Mucha muhé di di aña Pa relashon grave i krea Famia di - trankil, ekilibrio, adequate, Ku konosemento di humor i Sin malu habits.
Di búskeda di reunion di Tur e tera, estudio, stat I regionnan di munduUn manera fásil ta pone Mil nobo cuestionarios di bunita Muhénan soltero i hende. Hasi lis e nòmber di Tera of di estado di Washington pa wak algun di E último cuestionarios di e pais. Registra liber awe i sosodé Nobo bunita di e partisipante, Milnan di nobo kayente foto Bai partisipá den e aktivo Den nos komunidat. Inisio Di Registro di un Nòmber di Salario Buska Wak E To di mihó sitionan I kontestanan.


text:
Kralendijk- E kantidat di kasonan aktivo na Boneiru a baha levemente. Tres hende a rekuperá pa djabièrnè, mientras ku 1 hende a tèst positivo.
Ku esaki e kantidat di kaso total aktivo a baha bai 17. Den último dianan kada bes ta solamente 1 persona ta tèst positio i esei naturalmente ta positivo.
Mientrastantu e kantidat di hende ku ta bai bakuná ta subiendo poko poko pero sigur. Ayera a yega nan un total di 13545 hende ku a risibí por lo ménos 1 bakuna. E kantidat di hende ku a risibí tur dos bakuna kaba, ta kasi yegando 10.000.


text:
Kralendijk- Pa djaluna tin atrobe dos kaso positivo mas di Covid-19 na Boneiru. Di 13 hende ku a bai tèst, 2 hende a sali positivo.
Ya ku dos otro kaso a rekuperá, e kantidat di kaso a keda igual na 10. Segun gobièrnu ta bisa ku tin poko motibu di prekupashon. Tòg mester remarká ku e kantidat di kaso, relativo na poblashon i e kantidat di hende ku ta pasa tèst ta grandi.
Na Kòrsou, ku tin un poblashon sigur un 8 biaha mas grandi, hopi dia no tin ningun tèst positivo, mientras ku nan Boneiru kasi tur dia tin 1 kaso òf mas ku sí ta tèst positivo.


text:
ORANJESTAD, Aruba - 21 di oktober, 2016: E ciudad di Carilo, Argentina lo host e aña aki e Campeonato Panamericano de Ajedrez Amateur 2016, e dianan 25 pa 30 di oktober proximo. Mirando e interes grandi pa cu e torneo aki, Aruba tambe lo forma parti di e torneo Panamericano amateur y lo wordo representa pa dos atleta di ajedrez cu ta Angelo Franken y Octavio Croes kendenan lo participa den e categoria Sub-2000.
ORANJESTAD, Aruba - 14 di oktober, 2016: E dianan 7,8 y 9 di oktober a tuma luga e competencia equestre internacional "Inter Curacao" na Parke Hipiko Zapateer na nos hermana isla Corsow. Aruba tambe a forma parti di e evento internacional aki unda nos a wordo representa door di diferente amazona y jinetenan den tur edad. Mester bisa cu e delegacion di Aruba a consisti di Genesis Pietersz, Zoey Arends, Nina van Romondt, Noelani Figaroa, Willem Werleman, Shayna Werleman y Dwayne Chirino.
Oranjestad, Aruba - 8 di oktober, 2016: Recientemente e tenista Kevin Yarzagaray a biaha pa e pais di Merca, estado Florida unda e la sigui cu un campo di entrenamento. Probechando di e dianan di vacacion escolar, e federacion di ALTB a manda e hoben Yarzagaray pa asina e atende e campo aki cu tabata uno masha importante pa loke ta e wega di e hoben Yarzagaray.
Torneo Internacional di baseball veterano cuarenta plus 14to Uniendo Naciones Serie del Caribe na Aruba
ORANJESTAD, Aruba - 14 di oktober, 2016: E organisacion encarga cu e baseball veteran na Aruba esta Baseball Clasico 40+ ta organisa den e weekend aki e torneo internacional di baseball veterano 14to Uniendo Naciones Serie del Caribe na Aruba cu lo conta cu participacion di ekiponan procedente for di e paisnan di Corsow, Colombia y Aruba. Pa loke ta e participacion di Aruba nos tin cu menciona cu lo tin dos ekipo cu lo defende e colornan di nos bandera. E weganan lo tuma lugar diabierna, diasabra y diadomingo den Stadion Nadi Croes/Crismo Angela na Sta. Cruz y Joe Laveist Ballpark na San Nicolaas.
ORANJESTAD, Aruba - 7 di oktober, 2016: E dianan 10 pa 13 di October proximo lo tuma lugar na Corsow e Dutch Caribbean Fencing Championship 2016, cu lo conta cu participacion di Corsow y Aruba. E compleho deportivo na Brievengat lo fungi como e cas pa e competencia internacional di esgrima. Scherm Amateur Bond Aruba tambe lo forma parti cu un delegacion di grandi atleta den e magno evento aki. Nos atletanan lo competi den e tur tres di e asina yama “wapen” esta floret degen y sabel.


text:
Den e situacion na unda mundo henter y Aruba en particular ta afecta pa e crisis economico y financiero cu COVID19 ta trece cune, na unda cu Aruba a perde 1/3 parti di su economia, 5000 cupo di trabou a bay perdi, un grupo grandi ta depende di Subsidio di Salario cu maximo 60% di nan salario, un grupo grandi ta depende di 950 florin di FASE y un grupo grandi no tin trabou.
E empleado publico na Aruba ta sigura di haya 95% di su salario y tur otro beneficio paga. Fin di juni e vakantieuitkering ta wordo paga na 50% y na augustus y november ta paga 50% di e primanan cu ta wordo paga tur aña.
Ban realisa cu e ta un bendicion pa memey di un crisis nunca antes bisto na mundo, por conta cu un trabou y memey di tur e incertidumbre financiero y economico ta sigura di por haya 95% di salario paga.
E crisis di COVID19 ta algo nunca antes bisto y Gabinete Wever-Croes a traha rapido pa mantene e Pais aki riba pia. E pleister a traha bon pa stop e sangramento, pero e herida no a cura ainda.
Aruba no a recupera ainda di e sla di COVID19 y nos economia no ta produci ainda suficiente pa Aruba por paga tur su gastonan. Aruba ta fiando placa fo’i Hulanda pa cubri e necesidad financiero y pa mantene su economia.
Tene esaki na cuenta y no bay kere esnan cu a percura pa yena Aruba cu debenan astronomico cu a laga Aruba sin un buffer financiero pa por enfrenta of surpasa un crisis manera esun cu COVID19 ta trece cune.
Awe nan kier bolbe manipula mente di hende bisando cu tur hende lo cobra 100% di nan salario. Na e mesun manera nan a yega di gana un eleccion bisando cu nan ta bay elimina BBO.
E mandatario ta spera cu sano huicio por prevalece na Aruba na unda cu tur hende por compronde cu e crisis aki ta algo grandi y asina mes Gabinete Wever-Croes a percura pa tur hende por a cobra un salario, haya un entrada of ricibi yudansa pa por hiba un bida digno.


text:
A spera cu e wega aki lo a bay ta un hopi habri, basta ofensivo, ya cu ta trata di dos ekipo cu ta toca bala, arma atakenan, bayendo dilanti.
Wega ta habri cu Britannia tirando den atake di biaha, Estrella no ta warda tambe ta responde cu atake di nan mes, pero no loke nos tin custumber di wak di e ‘Naranjadanan’, nan no a arma wega cu pasenshi, for di atras, via nan medio campo, nan estilo tabata mas bien tira dilanti di biaha inicialmente pa un hungado specifico, Jean-pierre Van der Linden, p’asina e core na velocidad halto bay dilanti, desequilibrando e defensa di e Pumanan. Ironicamente ta Britannia a haya e prome gran chens di gol na minuut 3 despues di un cabesazo den palo di gol di Luis Murillo for di un tiro di skina di Jonathan Ruiz, asina mes, di biaha despues di e rebote e bala a yega den pia di Van der Linden pa un sprint peligroso cu chens di gol riba banda robes di veld, un wega di banda pa banda na e haltura ey. E pregunta tabata cu tur e coremento aki ta con lo bay wanta e ritmo aki? vooral pa Van der Linden, cu basta tempo sin hunga na e nivel aki, apesar di e training nan cu e cuadro. Ta di menciona tambe cu Estrella tabata sin nan estelar goleador Hugo Robert den e wega aki. E oncena di Santa Cruz no a para niun rato, a sigui tira bala dilanti y core na gran velocidad, esey tabata nan tactica pa e wega aki na e punto ey. Estrella a cuminsa haya chens tambe for di “set pieces”, tiro di skina y tiro liber nan, unda cu David Dubero y Pancho Croes ta hopi efectivo den aire.
Britannia a opta pa bay den contra atake na hopi instancia, esey tambe danki na e pase di bala eratico di Estrella den e prome mita aki. Britannia tabata haya yegada, pero nota tambe cu nan tabata sin Luis Estrada den nan alineacion, piesa clave den un wega grandi asina. Nan otro hungado y goleado estelar Sebastian Montoya tampoco no tabata su mes den e wega aki, e tabata falta toke, hopi toke di bala. Cu tur e intercepcion efectivo di Britannia debi na e inconsistencia di e pasenan di Estrella, e oncena di Piedra Plat cu yegada cu tur, tabata falta pa concreta gol, ehempel di esey ta na minuut 26 unda cu Luis Murillo a faya di anota ora cu un bala a keda los den e area chika di Estrella, ta just pusha e mester a pusha e bala ey aden, e historia lo tabata diferente, apesar di e mas yegadan y chensnan y dominio leve di Estrella, hasta un tiro di Van der Linden cu a dal den palo cu a salba Britannia, asina mes halftime a bay aden sin gol.
E segundo tempo a cuminsa cu Britannia cu mas iniciativa, pero bon defendi pa Estrella, e oncena di Papilon a cuminsa hasi mas pressing ariba tambe cortando e iniciativa ey di Britannia. Despues por a hasta wak cu Estrella a cuminsa organisa nan mes cu mas circulacion di bala, mas posesion di medio campo, cu mas involvimiento di Phaedrick Baromeo, awor cu miho distribucion di pasenan. Britannia tambe a organisa nan mes diferente en vista di e cambio den e wega di Estrella, Reinier Paraez a cuminsa bira mas protagonista pa su ekipo. Un wega tactico interesante sin duda, pero ta Estrella tabata pusha e boton nan. Cu tur e esfuerzo grandi di Estrella te cu awor den e wega, alfin a yega e momento di duna fruta. Na minuut 58 David Dubero ta intercepta un bala den su linea di defensa y ta pasa pa Baromeo den midveld, unda e ta dribel largo riba hala drechi penetrando pa despues hasi un pase cu a bay cai riba pia di un Jean-Pierre Van der Linden cu a slide net net pa pusha e bala den gol pa hasi e wega 1-0 pa Estrella, ta mane un alivio grandi pa un trabou descumunal cu porfin a paga dividendo pa e ekipo oranjo, Van de Linden cu no por a contene su mes a hasta kita su camiseta dilanti di e fanaticada di Estrella sinta den tribunanan pariba, un emocion enorme y un carchi geel tambe for di arbitro De Leca.
Cu e anotacion aki, Estrella a cuminsa lora bala na nan style, bon rotacion, bon pasenan, nan wega tabata vigente. Britannia awo mester a sali bay ataka mas directo, pero tabata falta ainda calidad dilanti gol pa anota! Estrella encambio mas relaha awo, hungando nan wega, a haya otro chens mortal ora cu un bunita tiro di “freekick” di Joel Geerman a dal den tubo atrobe, salbando Britannia un biaha mas. Awor si Britannia a cuminsa duna Estrella mas tereno, cu tanto desgaste fisico ta di spera. Na minuut 72 ta unda cu Jean-Pierre Van der Linden a consagra su mes den e wega aki, ora el a haya un bala net pafo di area penal, pa despues los un tiro largo y spectacular ba bati e portero di Britannia pa hasi e wega 2-0 pa Estrella, casi Van der Linden no por a ni celebra ya cu su pianan no a duna mas, abou el a keda, ta su companjeronan di ekipo a lante y hise den laira, pa despues ‘Eerste hulp” bin buske riba cancha, su anochi a caba, pero el a caba den gloria.
E ultimo cuarto di ora di e wega tabata mas un formalidad pa Estrella su celebracion di nan prome tres puntonan den e play-off aki di Division Honor. E ekipo Santacrusero a baha nan intensidad bayendo bek den un formacion tradicional di nan mes, teniendo e bala, controlando e tempo di wega ainda, frustrando Britannia. Pero ironicamento ta den e ultimo minuutnan aki di wega Britannia a haya dos chens clave pa corta bentaha y hasta pa empata e wega. Ironia, si, paso Estrella a domina e wega den e segundo tempo, pero Britannia hungando menos por tabata empata riba e ‘score board’. Na minuut 85 e portero di Estrella Injerreau Navarro a salba su ekipo for di e gol di corta bentaha cu un atahada spectacular pa despues bolbe hasi mesun cos na minuut 87 pa mantene e anotacion 2-0 na favor di Estrella, e wega tabata hopi mas sera cu nos a pensa apesar di cu Estrella tabata den control total, e deporte aki ta asina, pensa un rato riba esey.
Estrella a gana na final 2-0, nan a logra e prome tres puntonan di e play-off aki, mereci, pero tambe alivia. Nos ‘man of the match’ ta sin duda Jean-Pierre Van der Linden, esaki tabata su wega, un debut di oro. Britannia lo mester bay bek na borchi pa wak kiko a bay fout, pero tambe pa realisa con serka tambe nan tabata di parti punto cu Estrella, tin biaha ainda nan falta pa kere mas den nan mes.


text:
Introdukshon
E transishon ta un fase den bo bida kaminda bo menstruashon ta bira inregular i eventualmente bo no ta hañ’é mas.
Bo lastu menstruashon yama menopousa. Mayoria hende muhé ta haña nan lastu menstruashon entre e edatnan di 40 i 60 aña. E averahe di edat ta 51 aña. Promé i despues di menopousa, tin un periodo kaminda e hormonanan mester di un balansa nobo. E periodo aki ta e periodo di transishon. Kon largu e periodo di transishon ta dura, ta diferente pa kada hende muhé. E kehonan ku hende muhénan ta eksperensiá durante menopousa tambe ta diferente. Síntomanan di menopousa ta dura mas o ménos 2 pa 10 aña.
Tratamento di hormona pa kehonan di Menopousa
Hormona por yuda ku síntomanan di menopusa. Menstruashon iregular, koleríko i sodamentu anochi ta síntomanan asosía ku e transishon, kual normalmente ta bai di mes. E transishon ta molestia bo hopi? E orei bo por pensa riba tratamento pa hormona. Por ehèmpel, si bo no por hasi bo aktividatnan diario, òf si bo ta drumi malu, kual ta pone ku bo ta kansa tur ora, ta bon pa bo deliberá esaki ku bo dòkter, paso e por splika bo di tur e diferente tratamentunan ku tin i kiko ta nan bentaha i desbentaha.
Tratamento di kehonan di menopousa sin hormona
Nos por trata kehonan di menopousa ku hormona òf sin hormona. Tratamento sin hormona ta kambia bida komplatamente, akunpuntura i homeopatia.
E transishon ta den un tempu radikal pa hopi hende muhé. E transishon por kousa diferente tipo di reklamo. Ora hende muhé eksperensia muchu problema ku e reklamonan aki, dòkter di kas por referí bo pa un konsulta transishonal di un ora.
Huntu ku bo dòkter, bo por kis e tratamentu ku ta klòp mas ku bo. E tratamentu selektá ta dependé di bo salú, e tipo di keho ku bo tin, i kuantu bo ta sufriendo di dje.


text:
KRALENDIJK- E montante riba kua siudadanonan na islanan BES no mester paga impuesto, den futuro lo no mester bolbe baha ora segun CBS tin un inflashon negativo.
Komienso di e aña aki hopi a keda sorprendí ora a baha ámbos e suma riba kua no mester paga impuesto i tambe e asina yamá ouderenaftrek. Dor di adaptashon di e montantenan aki, kasi tur hende lo paga mas belasten, kompará ku añanan anterior.
‘’Nos a papia ku Hulanda, pa mustra ku esaki no ta un bon manera pa nos islanan’’, asina diputado Hennyson Thielman di Finansas a splika. ‘’Tur hende ku ta biba riba nos isla sa ku ta mas karu so kos ta bira. Tur hende ta paga mas pa kuminda i mas pa entre otro hür’’.
Segun splikashon di servisio di impuesto i gobièrnu di hulanda e montante riba kua no ta paga impuesto a wòrdu kousá pa e echo ku e medidanan di sosten di COVID-19, ku a pone inflashon baha. Den futuro, segun Thielman a splika, lo no mester boble kometé e fout aki.


text:
WILLEMSTAD – 22 di desèmber 2019 – 22 di desèmber 2019 ta e fecha riba kual ta konmemorá ku 85 aña pasá KLM a kuminsá bula e ruta Hulanda – Kòrsou. Ofisina di Turismo di Kòrsou (CTB) i Curaçao Airport Partners (CAP) ta felisitá e kompania i na mes momentu ta gradisí nan pa e echo importante aki. Resientemente e kompania a selebrá 100 aña di eksistensia i awor ta selebrando 85 aña bulando Kòrsou sin interupshon. Motibu sigur pa selebrá.
Riba 22 di desèmber 2019 a selebrá e logro importante aki na Aeropuerto Internashonal Hato na yegada di un di e avionnan di KLM. Durante e seremonia, Minister di Desaroyo Ekonómiko sra. Giselle Mc William i Minister di Tráfiko, Transporte i Planifikashon Urbano sra. Zita Jesus-Leito a dirigí nan mes na e representantenan di KLM aki na Kòrsou, e kapitan, crew i demas partnernan den industria di turismo. Di akuerdo ku Minister Mc William “Airlift ta importante pa kresementu di nos sektor di turismo. KLM ta sigur un partner ku ta kontribuí grandemente na esaki ehekutando buelonan diario entre Hulanda i nos pais. Danki pa boso konfiansa i nos ta spera di por sigui konta pa hopi aña mas ku un partner importante manera KLM”. Minister Jesus-Leito a indiká “Mi ta orguyoso di e 85 aña di konekshon kontinuo entre Kòrsou ku Hulanda pa medio di KLM. Danki na nan servisio kontinuo, Kòrsou tin un konekshon direkto ku Europa. Turistanan rònt Europa por bishitá nos dushi isla i nos mes hendenan por bini kas bèk tur dia den ménos ku 10 ora”. Durante di e seremonia a entregá KLM den persona di sra. Tsamira Pietersz Marketing & Communications Coordinator i sr. Reginald Beverdijk Station Manager Curaçao un plakat konmemorativo i a entregá e kapitan i e crew un rekuerdo di Kòrsou.
Na Hulanda tambe a para ketu na 85 aña di KLM bulando Kòrsou. Minister Plenipotensiario sr. Anthony Begina a hasi entrega di un plakat konmemorativo na e direktor di KLM Hulanda sr. Harm Kreulen. Gobièrnu di Kòrsou, Ofisina di Turismo di Kòrsou (CTB) i Curaçao Airport Partners ta felisitá KLM i ta deseá nan hopi 85 aña mas bulando e destinashon úniko den Karibe kual ta nos pais Kòrsou!


text:
Antia Hulandes i e islanan ku tabata pertenesé na dje pa añanan a haña nan mes konfrontá ku problemanan supstansial i struktural riba tereno di finansa gubernamental. Presupuestonan no tabata duna un bista sufisientemente konfiabel di e gastunan i e entradanan, e produkshon obligatorio di sifranan anual i kòntròl di esakinan dor di un akountent eksterno tabata kana atras i posishonnan di debe tabata problemátiko. A rekonosé riba nivel polítiko ku tabatin problema finansiero severo.
Durante di e referèndemnan hasí bou di poblashon di tur e islanan di e anterior Antia Hulandes, gran mayoria di e poblashon a skohe pa desmantelá Antia Hulandes komo struktura estatal. Durante un promé Konferensha di Mesa Rondó den novèmber di 2005 a inisiá e proseso pa yega na relashonnan estatal nobo, ora e pais Antia Hulandes stòp di eksistí. Finalmente riba 10 di òktober 2010 a realisá e relashonnan estatal nobo: Kòrsou i Sint Maarten a bira pais outónomo den Reino Hulandes i e islanan Bonaire, Sint Eustatius i Saba a skohe pa lasonan estrecho ku Hulanda. A keda palabrá ku Hulanda lo a duna su aporte na e entidatnan pa krea un posishon di salida sano ku entrada di e struktura estatal nobo. Den esaki Hulanda a mustra su disponibilidat pa saneá gran parti di e debenan di Antia Hulandes i e teritorionan insular. E teritorionan insular mester pèrkurá pa trese mehorashon struktural den e presupuesto i speshalmente e maneho finansiero, pa asina evitá ku den futuro lo krea debenan (muchu grandi) atrobe. Hulanda, Kòrsou i Sint Maarten konhuntamente a akordá den un leu di konsenso di reino ku lo bini supervishon independiente riba e finansa di e paisnan nobo. A akordá ku ora Bonaire, Sint Eustatius i Saba a bira parti di Hulanda lo tin supervishon riba e finansa di e entidatnan públiko, a base di un lei hulandes.
Den e periodo di transishon pa yega na e struktura estatal nobo tabatin solamente un Kolegio di supervishon finansiero ku tabata ehersé supervishon temporalmente riba e finansa di Bonaire, Sint Eustatius i Saba di un banda i di e pais Antia Hulandes, Kòrsou i Sint Maarten di otro banda.
Ora e relashonnan estatal a drenta na vigor riba 10 di òktober 2010, a inisiá dos Cft: Cft Bonaire, Sint Eustatius i Saba i Cft Kòrsou i Sint Maarten. E Cft Bonaire, Sint Eustatius i Saba tin su base Legal den e Lei di finansa públiko entidatnan públiko Bonaire, Sint Eustatius i Saba (Wet FinBES). E Cft Kòrsou i Sint Maarten ta efektuá supervishon, manera esaki ta reglá den e lei di konsenso di reino Kòrsou i Sint Maarten (Rijkswet).
Entrante 2 di sèptèmber 2015 a bini un di tres Kolegio aserka, e Kolegio di supervishon finansiero Aruba. E kolegio aki tin un historia diferente. E situashon finansiero di Aruba a kondusí na algun palabrashon entre Aruba i Hulanda riba 2 di mei 2015, lokual a resultá den e Ordenansa Nashonal di supervishon finansiero temporal di Aruba (LAft). E LAft a drenta na vigor riba 2 di sèptèmber 2015, ku forsa retro-aktivo te 1 di ougùstùs 2015. Ku introdukshon di LAft e ehekushon di supervishon di e finansa públiko di Aruba a keda traspasá ofisialmente na e Kolegio di supervishon finansiero Aruba (CAft). Te ku 31 di yüli 2015 Cft a ehekutá e supervishon a base di un entendimentu di e konseho di minister di reino (RMR) i e palabrashonnan di prosedimentu ku Cft i Aruba a yega na dje konhuntamente.
E tres Kolegionan ta risibí asistensia di un sekretariado komun, ku ofisina na Kòrsou, Sint Maarten i Aruba.


text:
Parlamentario drs. Mervin Wyatt-Ras tabata presente durante bishita di Grupo di nos grandinan Kawara na Parlamento. Tabata un intercambio ameno y por a mira cu nos grandinan a bin bon prepara cu preguntanan hasta critico na nos como parlamentario.
Wyatt-Ras ta agradecido y a expresa esaki tambe na nos grandinan pa e bishita y loke nan ta nifica pa nos. Ta bunita pa mira un cantidad grandi di nos grandinan uni den comunicacion pa haci actividadnan hunto. Esaki ta un ehempel pa nos tur y Wyatt-Ras tin hopi aprecio pa esaki.
E tin cu menciona cu hasta esposa di ex-presidente di parlamento Frido Croes q.e.p.d. tabatey pa ken Wyatt-Ras tin hopi carinjo.
Wyatt-Ras semper a haya importante cu nos pueblo por drenta parlamento y por presencia intercambio entre parlamentarionan.
Wyatt-Ras a expresa comprension pa e poder di compra cu a baha y ta afectando nos tur en especial esnan vulnerable den nos comunidad.
Apesar di e meevaller cu gobierno kier introduci lo keda cu BBO lo subi y BTW ta keda pendiente pa e gobierno aki introduci mas aleu. Ta mas cu logico cu nos hendenan ta preocupa cu consecuencia di esaki.
Wyatt-Ras a menciona e ley di ouderenzorg cu a ser introduci na 2015 cu ta e base pa proteccion di nos hendenan di edad, pa control dor di Inspectie Volksgezondheid di centronan di cuido di nos grandinan y cu ta haci posibel cu tin maneho y cu gobierno por bai lanta awor un departamento pa nos grandinan.
Wyatt-Ras ta spera cu mas grupo y organisacion por bishita parlamento. Nos pueblo tin derecho di sa kico ta nos trabou y pa sa con nos ta haci nos trabou y por trece nan critica y preocupacionan. Pesey segun Wyatt-Ras e ta un sirbidor di pueblo pa duna e informacion cu a sirbi interes general.
Mervin Wyatt-Ras ta felicita KAWARA cu su aniversario y ta desea nan hopi exito y e portanan di parlamento ta keda habri pa ricibi nan.


text:
WILLEMSTAD — Den kuadro di realisashon i kontinuashon di proketo SKL (liga muchanan di skol) pa muchanan di entre 8 pa 12 (13) ana di edat, Fundashon HOPOSEPA Ta anusia kambio di fechanan pa e projekto, kual, mirando ku pa medio di e tempu konserní skol nan a kaba di pasa dor di EFO TOETS i jufrounan ta man yen i pesei kier duna un espasio i posponé esaki di moda mas muchanan lo por partisipa na SKL 2022.
E projekto lo bai tin un rueda di prensa pa komparti ku e pueblo en general kiko nan por ferwagtu pa ku e projekto SKL 20/21 i 2022. Lo wordu anusiá pronto..!!
Nos lo tin un termino di training pa tur skol sera konosi mutuo prome ku e wega nan ofishal i pa despues por kompetí..!!
Tur mucha partisipadó lo risib? su tas di skol yená ku artikulo nan di skol pa ana eskolar nobo 2022/2023..!!
I pa kaba di menshoná lo tin mas sorpresa na kaminda..!!
Dia 8 di juni 2022 nos lo kuminsá ofishal ku e kampionato/projekto.


text:
“Awe mi a reuni cu presidente nobo di San Nicolas Business Association – SNBA, esta Errol de Freitas riba planes di desaroyo pa San Nicolas”, asina minister-president mr. Evelyn Wever-Croes a anuncia awe. Recientemente De Freitas a asumi e funcion di presidente di e organisacion di comerciantenan di San Nicolas. E mes tabata empleado publico pero awendia ta “consultant” pa e mesun compania di ex-presidente di SNBA.
“Nos a planea tambe e siguiente reunion di Ministerraad na San Nicolas otro luna den cual Ministerraad lo haya presentacionnan di inversionistanan pa San Nicolas. Un bon reunion”, segun e prome mandatario di nos pais.
Na december aña pasa tambe a tene un reunion di Conseho di Minister na San Nicolas den cual varios inversionista a participa y a anuncia un lista di proyecto pa pariba di brug. A priminti cu lo atende e reto di burocracia pa por cuminsa mas lihe posibel. Un aña despues, ta bon pa SNBA laga sa con e proceso a canalisa pa e comerciantenan y si ta sinti un cambio den e proceduranan “red tape” den gobierno.
Casi ta nota cu reunionnan di Conseho di Minister na San Nicolas den december ta birando un tradicion, pero separa cu e show, kico en realidad ta haci pa yuda e economia di San Nicolas. Poco proyecto a cristalisa den e ultimo aña aki.
E speransa ta cu awor cu tin un presidente nobo den San Nicolas Business Association, cu lo por mira mas velocidad den e proyectonan y pa tene gobierno skerpi na nan promesanan, en bes di un relacion di un tenemento di man mucho “preta” entre e organisacion y e politiconan na mando.


text:
ORANJESTAD – Ministerio di Asuntonan Social, Hubentud y Labor Departamento di Labor y Investigacion ta informa encuanto oranan di trabou liber pa por eherce derecho di voto riba dia di eleccion segun e Ordenansa Electoral (Kiesverordening).
Articulo 39 Ordenansa Electoral:
E votamento ta cuminsa 8 ‘or di mainta y ta dura te 7 ‘or di anochi.
Articulo 40 Ordenansa Electoral:
- Tur dunado di trabou ta obliga di percura pa su trahado, cu tin derecho di voto, tin riba dia di eleccion durante e tempo stipula den articulo 39 pa vota minimo 4 ora di trabou consecutivo liber, a menos cu e trahado durante e oranan cu e eleccion ta tuma lugar ya caba tin 4 ora consecutivo liber riba un otro base.
- E dunado di trabou ta obliga di percura pa mas tarda un siman prome cu e dia di vota, e tempo cu e trahado ta haya e oportunidad pa vota, wordo poni na su conocemento.
Interpretacion: Esencia di articulo 40 §1 di Ordenansa Electoral ta cu e dunado di trabou mester percura pa den su compania e trahadonan cu tin derecho di voto riba diabierna 22 di september proximo haya por lo menos 4 ora consecutivo liber den e periodo cu local di votamento (stemlokaal) ta habri, pues entre 8 ‘or di mainta y 7 ‘or di anochi. E pensamento tras di esaki ta cu tur trahado cu tin derecho di voto mester haya suficiente oportunidad pa haci uzo di esaki.
Excepcion: E trahado cu den e periodo cu local di votamento ta habri ya caba tin 4 ora consecutivo liber riba otro base (p.e. e trahado normalmente ta traha mita dia so of e trahado tin un shift hopi tempran of hopi laat), no por haci un apelacion serca su dunado di trabou pa e 4 oranan di trabou liber.
Ehempelnan:
- E votado cu ta traha di 7:30 ‘or te 12’ or di merdia y di 1’ or te
4:30’ or di atardi lo mester haya liber di 7:30’ or te 11:30 ‘or di merdia of di 12:30 ‘or te 4:30 ‘or di atardi.
- E votado cu ta traha ‘part-time’ di 8’ or te 12’ or di merdia no por haci apelacion riba e 4 oranan di trabou liber.
- E votado cu ta traha shift di 7 or di mainta te 3 or di merdia tampoco por haci apelacion riba e 4 oranan di trabou liber. Esaki ta conta tambe pa e votado cu ta traha un shift di 12 or di merdia pa 8 or di anochi of un shift di 3 or di merdia pa 11 or di anochi.
Adicional na e obligacion di e dunado di trabou pa permiti su trahadonan cu tin derecho di voto e tempo liber pa nan eherce nan derecho di vota, articulo 1614c §4 y §5 ta stipula cu e trahado ta mantene su derecho di pago pa e oranan liber cu e ta haya pa eherce e derecho aki.
Departamento di Labor y Investigacion ta pidi tur trahado y principalmente dunadonan di trabou pa tene bon cuenta cu e informacion aki.


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 2 di aprel 2021.
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l., 2 di aprel 2021.
Kompilá: djaweps 1 di aprel 2021, 05:00 o.l. (09:00 UTC).
Tempu: Por lo general parsialmente nublá ku chèns pa un áwaseru di poko importansia i e bista lo ta poko redusí.
Temperatura máksimo lo alkansá 30ºC i temperatura mínimo 25ºC.
Solo ta sali 06:32 i ta baha 18:47 o.l.
Bientu: Generalmente ost i moderá te bastante fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 to 50 km/h, 22 to 27 nudo).
Situashon general: Durante e proksimo 24 ora no ta antisipá muchu kambio den e kondishon di tempu aktual. Sin embargo durante oranan di mainta ta spera un oumento temporal di nubia den nos region ku chèns pa un áwaseru di durashon kortiku. Ademas bientu lo ta generalmente for di direkshon ost .
Kondishon di laman: Moderá te lokalmente un poko brutu ku olanan entre 1 i 2 meter (3 i 7 pia). Laman riba e zona na nort i ost lo ta relativamente mas brutu.
Fenómeno spesial: Ningun.
Perspektiva te djasabra mainta: Parsialmente nublá i un wer generalmente seku.
Meteorólogo: Luciano.